Diari Oficial de la Generalitat Valenciana


Sumari del DOGV 9820, del 03-04-2024 (2024/2376)

RESOLUCIÓ de 7 de març de 2024, de la directora general d'Atenció a les Víctimes i Accés a la Justícia, per la qual es resol inscriure els nous Estatuts del Col·legi Oficial de l'Arquitectura Tècnica de València en el Registre de col·legis professionals i consells valencians de col·legis professionals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9820

Data del DOGV
:   03-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2376


Data del document
:   07-03-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior
    * anunci públic

RESOLUCIÓ de 7 de març de 2024, de la directora general d'Atenció a les Víctimes i Accés a la Justícia, per la qual es resol inscriure els nous Estatuts del Col·legi Oficial de l'Arquitectura Tècnica de València en el Registre de col·legis professionals i consells valencians de col·legis professionals de la Comunitat Valenciana. [2024/2376]  
Una vegada vist l'expedient de sol·licitud de modificació estatutària instruït a instàncies del Col·legi Oficial de l'Arquitectura Tècnica de València, inscrit amb el número 97 de la secció primera del Registre de col·legis professionals i de consells valencians de col·legis professionals de la Comunitat Valenciana, en el qual se sol·licita la inscripció dels nous estatuts en este registre, segons els següents  
  
Fets  
  
Primer. En data 4 de gener de 2023 el president del Col·legi va presentar la sol·licitud d'inscripció dels nous Estatuts de la corporació professional en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana. Consta en l'expedient el certificat del secretari del Col·legi, de data 2 de gener de 2023, subscrit pel president en el qual s'indica que l'Assemblea general ordinària de col·legiats, celebrada el 12 de desembre de 2022, va aprovar per unanimitat la modificació dels Estatuts i el canvi de denominació del Col·legi, i va autoritzar el president del Col·legi per a realitzar davant la Conselleria de Justícia i Interior les gestions necessàries per a la seua tramitació i publicació.  
Segon. En data 6 de febrer de 2024 s'amplia la proposta de modificació dels Estatuts corporatius, i s'aprova per unanimitat esta modificació en l'Assemblea general ordinària de col·legiats, celebrada el 12 de desembre de 2023. Així consta en el certificat del secretari del Col·legi, amb el vistiplau del president, de data de 6 de febrer de 2024.  
  
Tercer. Els actuals Estatuts del Col·legi van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana el 6 de setembre de 2022, i pel Decret 222/2023, de 19 de desembre, del Consell, es modifica la denominació del Col·legi Oficial d'Aparelladors i Aparelladores, Arquitectes Tècnics i Arquitectes Tècniques de València, per la de Col·legi Oficial de l'Arquitectura Tècnica de València (DOGV núm. 9754, de 28.12.2023, correcció d'errors DOGV núm. 9797, de 27.02.2024). Esta modificació va ser inscrita en el referit Registre el 2 de gener de 2024 i 27 de febrer de 2024, respectivament.  
Quart. Mitjançant ofici de 7 de juliol de 2023, el Servei de Col·legis Professionals i Registre d'Unions de Fet de la Comunitat Valenciana va formular objeccions a la documentació remesa, sol·licitant que esmenaren les deficiències.  
Cinqué. En dates 4 d'agost i 11 de desembre de 2023, el Col·legi va presentar documentació complementària que esmenava les objeccions formulades als estatuts.  
Sisé. Consta en l'expedient la comunicació al Consell de Col·legis Oficials d'Aparelladors i Arquitectes Tècnics de la Comunitat Valenciana, de data 11 de desembre de 2023, de conformitat amb el que es disposa en els articles 9.2 i 11.3 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
Seté. La modificació estatutària la inscripció de la qual se sol·licita es referix a la denominació col·legial i a diversos articles dels Estatuts, que queden redactats segons l'annex de la present resolució.  
  
Fonaments de dret  
  
Primer. Revisada la sol·licitud de nous estatuts del Col·legi Oficial de l'Arquitectura Tècnica de València, estos contenen les determinacions exigides en l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts s'han aprovat amb els requisits i les formalitats que preveu l'article esmentat i els estatuts del Col·legi.  
  
Tercer. Esta Direcció General és competent per a tramitar i resoldre este expedient, de conformitat amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana; segons el que preveu la disposició final del Decret 4/2002, de 8 de gener, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i d'acord amb les atribucions que conté l'article 70 bis del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i les conselleries de la Generalitat i l'article 10 bis.2.f) del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i altres disposicions complementàries d'aplicació pertinent, resolc:  
  
  
Primer  
Inscriure els nous estatuts del Col·legi Oficial de l'Arquitectura Tècnica de València en el Registre de col·legis professionals i de consells valencians de col·legis professionals de la Comunitat Valenciana.  
  
  
Segon  
Publicar esta resolució en el Diari Oficial de la Generalitat Valenciana.  
  
Contra esta resolució, que posa fi a la via administrativa, s'hi podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació. Tot això, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 7 de març de 2023. La directora general d'Atenció a les Víctimes i Accés a la Justícia: María Belén Pulgar Gutierrez.  
  
  
ANNEX  
Estatuts del Col·legi Oficial de l'Arquitectura Tècnica de València (COAT València)  
  
CAPÍTOL I  
Normes generals  
  
Article 1. Naturalesa  
El Col·legi Oficial de l'Arquitectura Tècnica de València (d'ara en avant, COAT València) és una corporació de dret públic, reconegut per la Constitució i emparat per l'ordenament jurídic, amb personalitat jurídica pròpia i plena capacitat per al compliment dels seus fins.  
  
En els presents estatuts s'empra el terme aparellador, arquitecte tècnic, enginyer i col·legiat, o els seus plurals de manera genèrica, sense ànim d'exclusió de cap mena, i, consegüentment, designa tant aparelladores com arquitectes tècniques, enginyeres d'edificació i col·legiades.  
  
Article 2. Àmbit territorial  
L'àmbit territorial d'actuació és el que correspon a la província de València.  
  
Article 3. Composició  
El Col·legi Oficial de l'Arquitectura Tècnica de València està integrat pels aparelladors i aparelladores, arquitectes tècnics i arquitectes tècniques, enginyers i enginyeres d'edificació i qualsevol altra titulació que habilite per a l'exercici de l'arquitectura tècnica, que siguen admesos/admeses en este, per posseir els requisits exigits en la normativa aplicable. Quan així ho establisca una llei estatal, serà requisit indispensable per a l'exercici de la professió d'arquitectura tècnica trobar-se incorporat/ada al col·legi professional en l'àmbit territorial del qual es tinga establit el domicili professional únic o principal.  
  
Article 4. Domicili, delegacions i agrupacions  
El domicili del Col·legi Oficial de l'Arquitectura Tècnica de València radica a la ciutat de València, al carrer Colom, número 42.  
En aquelles poblacions en les quals els interessos de la professió ho requerisquen, es podran establir delegacions, amb el vot favorable previ de l'Assemblea General, a proposta de la Junta de Govern.  
En estes es faran els tràmits administratius col·legials d'acord amb les orientacions i directrius que determina la Junta de Govern.  
  
Així mateix, el Col·legi podrà integrar-se en agrupacions d'àmbit més ampli que el provincial, a proposta de la Junta de Govern i amb el vot favorable de l'Assemblea General; en este cas, s'ha de donar compte al Ple del Consell General de Col·legis Oficials d'Aparelladors i Arquitectes Tècnics (que, d'ara en avant, es denominarà abreujadament com a Consell General), respectant en tot cas el que preveu la legislació vigent sobre consells i col·legis professionals.  
  
Article 5. Marc legal  
El Col·legi Oficial de l'Arquitectura Tècnica de València es regix per les disposicions legals en vigor, tant bàsica de l'Estat, com per la Llei de consells i col·legis professionals de la Comunitat Valenciana, reglament de desenvolupament de l'esmentada llei, pels presents estatuts, i pels acords que puguen adoptar els seus òrgans representatius, en l'àmbit de les seues respectives competències.  
  
  
CAPÍTOL II  
Dels fins i funcions del Col·legi  
  
Article 6. Fins  
Són fins essencials del Col·legi els següents:  
a) L'ordenació de l'exercici de la professió dins del marc legal vigent.  
b) La representació institucional exclusiva d'esta, en el seu àmbit territorial de competència.  
c) La defensa dels interessos professionals de les persones col·legiades.  
d) La protecció dels interessos dels consumidors i usuaris destinataris dels servicis de les persones col·legiades.  
e) Vigilar l'exercici de la professió, facilitant el coneixement i compliment de tot tipus de disposicions legals que l'afecten i fent complir l'ètica professional, les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals de les persones col·legiades, promovent la seua formació i perfeccionament i defenent la bona qualitat en la construcció.  
  
f) La prestació de servicis per a les persones col·legiades.  
g) La col·laboració amb les administracions públiques, exercint les facultats que li siguen delegades.  
  
Article 7. Funcions  
A) Per al compliment dels seus fins essencials, són funcions pròpies del Col·legi les següents:  
1. Ordenar, en l'àmbit de la seua competència, l'activitat professional de les persones col·legiades; vetlar per l'ètica, deontologia i dignitat professional, així com pel respecte degut als drets dels contractants dels seus servicis, i exercir la potestat disciplinària en l'orde professional i col·legial, exigint de les persones col·legiades el compliment de les obligacions legals i estatutàries.  
2. Organitzar els serveis d'assistència, formació i informació professional que siguen precisos o aconsellables per a promoure el màxim nivell tècnic, cultural i ètic de les persones col·legiades.  
3. Establir els serveis administratius i regular el règim de la gestió voluntària de cobrament dels honoraris que es generen pels treballs professionals. Els honoraris en tot cas seran lliures i es pactaran entre les parts interessades. El Col·legi podrà elaborar criteris orientatius, en els termes previstos en la legislació vigent sobre col·legis professionals.  
  
4. Facilitar a les persones col·legiades, quan així ho sol·liciten, servei d'assessorament jurídic en accions litigioses, administratives i professionals derivades de l'exercici professional de l'arquitectura tècnica, que es prestarà sota les condicions i la forma que a este efecte determine el Col·legi.  
5. Vetlar per l'estricte compliment de les normes professionals d'actuació; l'observança de les incompatibilitats legals; l'ètica professional i la prestació adequada dels servicis professionals de les persones col·legiades als particulars; igualment de totes les obligacions que imposen les disposicions vigents que regulen les funcions i competències dels aparelladors/ores, arquitectes tècnics/ques i enginyers/eres d'edificació, tot això dins de l'àmbit de la seua competència.  
6. Complir i fer complir a les persones col·legiades els estatuts i reglaments col·legials, així com les normes i decisions adoptades pels òrgans col·legials en matèria de la seua competència.  
7. Actuar en via arbitral, quan, per a això, siga requerit, en els conflictes suscitats entre les persones col·legiades o entre les persones col·legiades i els contractants dels seus serveis professionals, d'acord amb la Llei 60/2003, de 23 de desembre, d'arbitratge.  
Intervindre en via de mediació, quan siga requerit per a això, en els conflictes suscitats per qüestions professionals entre les persones col·legiades o entre les persones col·legiades i els contractants dels seus serveis professionals, mitjançant el Centre de Mediació del COAT València.  
Procurar l'harmonia i la col·laboració entre les persones col·legiades, impedint la competència deslleial entre elles. Estes funcions s'exercitaran conforme al que disposa la legislació específica en matèria de competència.  
8. Intervindre, en el seu àmbit territorial i de competència, en la redacció i modificació de les normes reguladores de la professió.  
9. Disposar el que pertoque perquè s'emeten els dictàmens i informes i s'evacuen les consultes de caràcter professional que siguen sol·licitades al Col·legi per autoritats, jutges i tribunals, així com qualsevol entitat pública o privada, particulars o persones col·legiades, i actuar per a la designació de perits.  
Facilitar als tribunals, conforme a les lleis, la relació de persones col·legiades que, per la seua preparació i experiència professional, puguen ser requerides per a intervindre com a perits en els assumptes judicials, o proposar-les a instàncies de l'autoritat judicial.  
10. Nomenar els representants del Col·legi en les entitats, les comissions, els jurats i les organitzacions públiques o privades per als quals se sol·licite tal representació.  
11. Denunciar, davant de l'Administració i perseguir davant dels tribunals de justícia, els casos d'intrusisme professional o de competència deslleial dels quals tinga coneixement, de conformitat amb el que disposa la legislació específica en matèria de competència.  
12. Registrar les comunicacions d'encàrrecs professionals rebuts per les persones col·legiades i visar, si és el cas, la documentació en els supòsits en què siga obligatori tal visat, segons la legislació vigent en matèria de col·legis professionals i sobre visat col·legial obligatori, o que les parts el sol·liciten lliurement. El visat no comprendrà els honoraris, ni les altres condicions contractuals, la determinació de les quals es deixa al lliure acord de les parts. La comunicació es documentarà per mitjà de la nota-encàrrec i pressupost requerida per la llei.  
  
13. Imposar sancions i correccions disciplinàries a les persones col·legiades quan pertoque, mitjançant el procediment regulat en estos estatuts.  
14. Aprovar els seus pressupostos, i regular i fixar les quotes i aportacions econòmiques de les persones col·legiades que siguen necessàries per a l'adequat funcionament i sosteniment de l'estructura del Col·legi, dins dels límits establits, si és el cas, per la llei. Recaptar i administrar els seus fons, segons el pressupost anual d'ingressos i despeses. En este sentit, el Col·legi podrà compensar les quantitats pendents de pagament per les persones col·legiades amb els ingressos que perceben estes a través del Col·legi.  
15. Adaptar i aprovar els seus estatuts i altres disposicions o reglaments que els desenvolupen.  
16. Organitzar cursos de formació i perfeccionament, així com organitzar activitats i serveis comuns de caràcter professional, cultural, assistencial, de previsió i anàlegs, d'interés per als seus integrants, proveint el sosteniment econòmic mitjançant els mitjans necessaris; fins i tot establint un sistema d'ajudes, beques o subvencions per a aquelles persones col·legiades i les seues famílies que es troben en circumstàncies especials o dificultats econòmiques, socials, personals, etc. Tot això, sense perjudici de les competències que puguen derivar-se de la normativa estatal, podent establir convenis i col·laboracions amb altres col·legis professionals, fundacions i entitats legalment constituïdes.  
  
17. Informar les persones col·legiades d'allò que puga afectar l'exercici de la professió i el funcionament mateix del Col·legi.  
18. Promoure i crear serveis o participar amb entitats i institucions amb la finalitat de difondre socialment els coneixements de la professió i la millora de l'edificació en general, facilitant la investigació en aspectes relacionats amb la professió.  
19. Col·laborar amb les universitats en l'elaboració dels plans d'estudis, participar en els patronats universitaris, en l'organització dels centres docents de la seua demarcació, i preparar la informació necessària per a facilitar l'accés a la vida professional dels nous col·legiats i col·legiades.  
20. Establir l'organització i el funcionament del Registre de Persones Col·legiades i Societats Professionals, sota la responsabilitat de la persona que ostente la secretaria del Col·legi, proveint els recursos necessaris perquè funcione adequadament.  
21. Comunicar a les administracions públiques competents les incidències que afecten matèries de la seua competència i, especialment, els supòsits de cessament o substitució de les persones col·legiades en direccions facultatives.  
22. Ostentar, en el seu àmbit, la representació i defensa de la professió davant de l'Administració, institucions, tribunals, entitats i particulars, amb legitimació per a ser part en aquells litigis i expedients que afecten els interessos d'esta i de les persones col·legiades, i exercir el dret de petició, conforme a la llei, sense perjudici del que disposa la legislació en matèria de serveis i de col·legis professionals.  
  
23. Totes les altres funcions i/o activitats que siguen beneficioses directament o indirectament per als interessos professionals i la protecció dels interessos dels consumidors i usuaris dels serveis de les persones col·legiades i que van dirigides al compliment dels objectius col·legials, dins del marc de la legislació vigent; a més de crear les societats i entitats que s'estimen convenients o bé la participació en aquelles que ja estiguen creades i en les quals siga necessari.  
B) Per al compliment dels seus fins, el Col·legi disposarà d'una pàgina web, mitjançant la qual es podrà accedir a la finestreta única prevista en la Llei 17/2009, de 23 de novembre, sobre l'accés lliure a les activitats de serveis i el seu exercici, en què els professionals puguen realitzar tots els tràmits necessaris per a la col·legiació, el seu exercici i la seua baixa col·legial en un únic punt per via telemàtica, així com la resta de tràmits previstos en l'esmentada llei.  
També s'oferirà en la finestreta única la informació oportuna als consumidors i usuaris per a la millor defensa dels seus drets, prevista en la Llei 17/2009 o en aquella que, en el futur, puga substituir-la.  
  
  
CAPÍTOL III  
De la col·legiació  
  
Article 8. De la col·legiació  
1. Els qui posseïsquen el títol d'aparellador/a, arquitecte/a tècnic/a, enginyer/a de l'edificació o una altra titulació que els habilite legalment per a l'exercici professional tindran dret a ser admesos en el Col·legi, en els termes establits en estos estatuts.  
2. Esta col·legiació faculta per a exercir la professió en qualsevol altra demarcació col·legial, sense que el Col·legi puga exigir als professionals que exercisquen en un territori diferent del de col·legiació cap comunicació ni habilitació, com tampoc el pagament de contraprestacions econòmiques diferents d'aquelles que exigisquen habitualment als seus col·legiats i col·legiades per la prestació dels serveis dels quals siguen beneficiaris/àries i que no es troben coberts per la quota col·legial.  
3. L'exercici amb caràcter temporal de l'arquitectura tècnica per professionals establits en alguns dels estats membres de la Unió Europea no requerirà col·legiació a Espanya, de conformitat amb el que es preveu en la normativa vigent en l'aplicació de dret comunitari i, en particular, en la relativa al reconeixement de qualificacions professionals.  
  
4. Les persones col·legiades que exercisquen per compte propi hauran d'estar donades d'alta en la Mutualitat de Previsió Social de la professió o en el Règim Especial d'Autònoms de la Seguretat Social, segons siga procedent, tenint en compte la legislació vigent en cada moment, i hi romandran mentres exercisquen la seua professió, la qual cosa acreditaran a requeriment del Col·legi.  
  
Article 9. Sol·licitud d'incorporació  
1. A la primera sol·licitud d'ingrés en el Col·legi, la persona interessada ha d'adjuntar el títol que l'habilite legalment per a l'exercici professional, o, si no és possible, el Col·legi haurà d'acudir als procediments de cooperació interadministrativa entre autoritats competents previstos en la llei per a verificar l'autenticitat de la documentació presentada, entre d'altres al Registre nacional de títols universitaris oficials i al Consell General de l'Arquitectura Tècnica d'Espanya.  
  
S'efectuarà igualment el pagament dels drets d'incorporació o es presentarà el document acreditatiu d'haver-lo efectuat; així com una declaració de no estar inhabilitat per a l'exercici professional.  
  
Igualment s'emplenarà la fitxa col·legial, facilitant les dades completes de la persona interessada, el seu domicili professional, domicili personal en cas de no coincidir, telèfons de contacte i correu electrònic, havent de comunicar immediatament a este qualsevol canvi que es produïsca en tals dades.  
2. En cas de trobar incompleta la documentació presentada, el Col·legi donarà trasllat a les persones interessades per tal que, en el termini de 10 dies naturals, esmene els defectes observats.  
3. La quota de col·legiació s'acomodarà als costos associats a la tramitació de l'expedient.  
  
Article 10. Successives incorporacions  
a) Persones col·legiades procedents d'altres col·legis:  
1. Si la persona sol·licitant figura incorporada amb anterioritat en un col·legi oficial d'aparelladors/ores i arquitectes tècnics/tècniques i desitja col·legiar-se, haurà de presentar, bé en suport paper, bé per via telemàtica, a través de la finestreta única, els documents següents:  
- Document acreditatiu d'haver ingressat, a favor del Col·legi, l'import de la quota d'incorporació vigent en eixe moment.  
- Justificació del domicili professional.  
- Declaració de no estar inhabilitada per a l'exercici professional.  
- Fitxa col·legial emplenada amb les dades indicades en l'article 9.  
  
2. El Col·legi podrà comprovar la veracitat de les dades aportades en la sol·licitud, per a la qual cosa podrà obtindre les certificacions oportunes del col·legi d'origen mitjançant el protocol de cooperació intercol·legial, i comunicarà a la persona interessada qualsevol incidència en la tramitació del procediment.  
3. Els col·legis podran, al seu torn, establir els protocols oportuns per a facilitar a la persona sol·licitant l'acreditació dels extrems previstos en l'apartat primer d'este article, i optar per requerir una declaració responsable que certifique el compliment d'estos.  
  
b) Antics col·legiats i col·legiades:  
Si el sol·licitant figurava incorporat amb anterioritat en el COAT València, ha sigut baixa en este i pretén la seua reincorporació, haurà de presentar, bé en suport paper, bé per via telemàtica, a través de la finestreta única:  
- Document acreditatiu del pagament de la quota de reingrés vigent en eixe moment.  
- Si, en el moment de la seua baixa, devia al COAT València qualsevol quantitat, el document justificatiu del pagament del deute.  
- Fitxa col·legial emplenada amb les dades indicades en l'article 9.  
  
  
Article 11. Denegació de la sol·licitud  
La sol·licitud d'admissió només podrà ser denegada, amb les garanties necessàries prèvies, en els supòsits següents:  
a) Quan no s'aporten els documents requerits o estos oferisquen dubtes raonables sobre la seua autenticitat i suficiència, no resolts mitjançant el sistema de cooperació interadministrativa d'autoritats competents, la Junta de Govern obrirà l'expedient oportú.  
  
b) Quan la persona sol·licitant haja sigut condemnada per sentència ferma que l'inhabilite per a l'exercici de la professió.  
c) A conseqüència de la sanció imposada en ocasió d'expedient disciplinari que implique suspensió de drets durant el temps que dure esta, és a dir, baixa col·legial temporal o definitiva o expulsió de l'organització col·legial.  
  
Article 12. Impugnació de l'acord denegatori  
Contra la negativa d'admissió, la persona interessada podrà interposar-hi un recurs d'alçada davant del Consell General o Consell Autonòmic, si és el cas, en el termini d'un mes a partir de la data de la seua notificació.  
  
Article 13. Reproducció de la sol·licitud d'incorporació  
Les persones interessades a les quals s'haja denegat definitivament la incorporació al Col·legi podran reproduir la seua sol·licitud una vegada cessades les causes que van motivar la denegació.  
  
Article 14. Suspensió de la col·legiació  
1. Són causes determinants de la suspensió de la col·legiació, sense que, durant esta, puguen exercir-se els drets inherents a la condició de col·legiat/ada reconeguts en l'article 17, o alguns d'ells a criteri de la Junta de Govern, les següents:  
a) La inhabilitació per a l'exercici professional decretada per resolució judicial ferma.  
b) La suspensió de l'exercici professional imposada per sanció disciplinària col·legial.  
c) L'impagament de les quotes ordinàries vençudes corresponents a quatre mesos (dos bimestres); o les quotes complementàries per intervenció professional, despeses de visat, o servicis col·legials, o quotes extraordinàries en la mateixa quantia que el degut per quotes ordinàries. Prèviament, el Col·legi remetrà a la persona col·legiada un requeriment de pagament amb advertiment de suspensió que s'aplicarà, si és el cas, com a mesura cautelar durant la tramitació de l'expedient disciplinari, i sempre ponderant els drets afectats.  
L'expedient disciplinari es tramitarà conforme al que es preveu en els articles 83 i següents. Si es produïx el pagament o s'aconseguix un acord de fraccionament de deute, quedarà sense efecte la suspensió de drets que s'haja aplicat com a mesura cautelar i es conclourà o interromprà la tramitació de l'expedient disciplinari.  
En cas de no abonar-se finalment la totalitat del deute, es reprendrà la tramitació d'este expedient, continuant amb el tràmit en què es va deixar.  
2. La Junta de Govern adoptarà l'acord de suspensió de la col·legiació, que haurà de ser motivat i notificat a la persona col·legiada, indicant els drets col·legials que cautelarment no podran ser exercitats.  
  
  
Article 15. Baixa. Pèrdua de la condició de col·legiat/ada  
1. La condició de col·legiat/ada es perd:  
a) Per renúncia o baixa voluntària sol·licitada per escrit per la persona interessada, que podrà tramitar-se per via telemàtica.  
b) Per expulsió del Col·legi, acordat segons el que es disposa en estos Estatuts. L'acord d'expulsió podria quedar sense efecte, amb la petició prèvia de reincorporació de la persona interessada, acreditant el cessament de les causes que van fonamentar la seua expulsió, o haver tingut un comportament professional exemplar o significatiu en benefici de l'arquitectura tècnica o circumstàncies anàlogues, segons el parer de la Junta de Govern mitjançant una resolució motivada.  
c) Per deixar impagades les quotes ordinàries vençudes corresponents a sis mesos (tres bimestres); o les quotes complementàries per intervenció professional, despeses de visat, servicis col·legials o quotes extraordinàries en la mateixa quantia. Prèviament, el Col·legi haurà de tramitar el corresponent expedient disciplinari, que conclourà, si és el cas, amb l'adopció per la Junta de Govern del pertinent acord d'expulsió ferma, que podria quedar sense efecte en cas que la persona interessada abone la totalitat del deute i sol·licite la seua readmissió. Depenent de les circumstàncies concurrents, el Col·legi podrà realitzar gestions amistoses de cobrament, i si fora procedent, sotmetre l'assumpte al Centre de Mediació del COAT València.  
d) Per defunció.  
e) Per declaració de nul·litat, mitjançant una resolució administrativa o judicial ferma, del títol que servira per a la incorporació al Col·legi.  
2. L'acceptació de baixa per part del Col·legi quan este siga el de residència on tinga el seu domicili professional únic o principal suposa la impossibilitat de la persona col·legiada de continuar realitzant actuacions professionals en l'àmbit de l'arquitectura tècnica fins que no torne a ostentar la condició de col·legiat/ada.  
  
Article 16. Persones precol·legiades.  
La figura del precol·legiat/ada serà objecte de regulació, en el seu règim i funcionament, per part de la Junta de Govern, que, a este efecte, podrà subscriure els oportuns convenis amb les universitats amb la finalitat d'acostar la institució col·legial als estudiants d'Arquitectura Tècnica i Enginyeria d'Edificació, proporcionar-los serveis col·legials, cursos de formació i activitats d'interés.  
En contraprestació als serveis prestats, el Col·legi, amb acord previ de la seua Junta de Govern, podrà establir el pagament d'una quota de precol·legiació amb un cost raonable i proporcional a tals serveis, no abusiu, ni discriminatori.  
  
  
CAPÍTOL IV  
Drets i deures de les persones col·legiades  
  
Article 17. Drets  
Són drets de les persones col·legiades els següents:  
a) Participar com a electores i elegibles en les eleccions que es convoquen; participar activament en la vida col·legial, ser informades o intervindre amb veu i vot en les assemblees generals.  
b) Rebre assistència i assessorament per part del Col·legi, d'acord amb els mitjans de què es disposen i en les condicions que es fixen reglamentàriament, en totes aquelles qüestions que se susciten relacionades amb l'exercici professional; igualment, rebre el corresponent reciclatge professional.  
c) Utilitzar els serveis i mitjans del Col·legi en la forma que reglamentàriament s'establisca o acorde la Junta de Govern.  
d) Presentar documents relacionats amb l'exercici professional per al registre i, si és el cas, el visat d'estos.  
e) Formar part de les comissions o grups de treball que s'establisquen i rebre la informació sobre l'activitat corporativa i l'interés professional.  
f) Promoure actuacions dels òrgans de govern per mitjà d'escrits d'al·legacions, peticions, queixes; igualment, el dret a destituir els membres d'estos òrgans mitjançant l'exercici del vot de censura.  
  
g) La col·legiació faculta per a exercir la professió en qualsevol altra demarcació col·legial, sense cap comunicació ni habilitació prèvies, ni el pagament de contraprestacions econòmiques diferents d'aquelles que s'exigisquen habitualment a les persones col·legiades per la prestació dels servicis dels quals siguen beneficiaris/àries i que no es troben coberts per la quota col·legial.  
  
Article 18. Deures  
Són deures de les persones col·legiades els següents:  
a) Exercir la professió èticament, respectant les normes establides en estos estatuts i les que es dicten en matèria de deontologia professional.  
b) Complir les normes corporatives i els acords adoptats pels òrgans de govern del Col·legi.  
c) Contribuir a les necessitats del Col·legi, abonant puntualment les quotes ordinàries, extraordinàries, les aportacions econòmiques i despeses originades pel registre i, si és el cas, el visat col·legial, dins dels terminis que es fixen.  
d) Participar activament en la vida col·legial assistint a les assemblees generals i a les comissions o grups de treball que es constituïsquen.  
e) No fer ús d'aquella publicitat dirigida a l'obtenció de clients que siga contrària a la deontologia professional i que signifique competència deslleial per no ajustar-se a les normes d'ordenació establides pel Col·legi, respectant, en tot cas, la legislació específica en matèria de competència.  
f) Sotmetre a visat les intervencions professionals, segons la normativa vigent a cada moment.  
g) Posar en coneixement del Col·legi, per escrit, els casos d'intrusisme professional que conega.  
h) Prestar els seus serveis professionals amb un nivell adequat de qualitat.  
i) Les persones col·legiades proporcionaran als seus clients les dades necessàries que permeten posar-se ràpidament en contacte amb ells, i, si és el cas, per via electrònica, el contingut dels serveis que prestaran, el preu i la forma de pagament, amb el número d'identificació fiscal, per tractar-se d'una activitat subjecta a l'IVA.  
j) Comunicar al Col·legi les dades que li siguen recaptades i siguen necessàries per al compliment de les funcions col·legials.  
k) Quan l'actuació professional de la persona col·legiada cesse abans de finalitzar el treball encomanat, han d'indicar-se al Col·legi les causes que el motiven perquè este hi puga actuar en conseqüència.  
  
  
CAPÍTOL V  
De l'exercici professional  
  
Article 19. Exercici professional individual o associat  
Els qui ostenten la titulació requerida i reunisquen les condicions establides estatutàriament tindran dret a incorporar-se al COAT València, en l'àmbit territorial en el qual es tinga establit el domicili professional únic o principal. Això és aplicable tant per a estos titulats com per als qui estiguen en possessió d'altres títols espanyols de grau que habiliten per a l'exercici de la professió regulada d'arquitecte tècnic, així com per als qui hagen adquirit de l'autoritat competent espanyola el reconeixement d'este exercici professional sobre la base de la titulació acadèmica estrangera que ostenten a l'empara de disposicions legals d'aplicació.  
La col·legiació faculta per a exercir la professió en qualsevol altra demarcació col·legial, sense pagament de contraprestacions econòmiques diferents d'aquelles que corresponguen als seus col·legiats/ades per prestació dels serveis dels quals voluntàriament siguen beneficiaris i que no es troben coberts per les quotes i pels drets col·legials.  
Les persones col·legiades podran desenvolupar el seu exercici professional de manera individual o associada, segons, en este cas, el que dispose la legislació específica en matèria de societats professionals i defensa de la competència, i el que s'establix en els presents estatuts i el reglament col·legial del Registre de societats professionals.  
  
Article 20. De les societats professionals  
Les persones col·legiades que ostenten la condició de soci/sòcia professional d'una societat professional que tinga entre els seus fins l'exercici de funcions o comeses pròpies de la professió que este col·legi representa, estaran obligades a inscriure esta societat, en els termes previnguts en la legislació aplicable, en el Registre de societats professionals del col·legi que corresponga al seu domicili social, a l'efecte d'inscriure's en este registre i que este puga exercir sobre aquells les competències que li atorga l'ordenament jurídic sobre els professionals col·legiats.  
La inscripció de la societat professional en el registre col·legial no implica en cap cas l'adquisició per part d'esta dels drets polítics reconeguts en l'article 17 d'estos estatuts.  
Una vegada inscrites, les societats professionals queden sotmeses al control deontològic i a la responsabilitat disciplinària del Col·legi.  
Article 21. Exercici reglat de la professió  
L'exercici de l'arquitectura tècnica es durà a terme en règim de lliure competència i es regirà per les disposicions legals vigents a cada moment, les prescripcions de la legislació vigent sobre defensa de la competència i de la competència deslleial, amb sotmetiment al règim legal en matèria d'incompatibilitats i a les obligacions legals que a cada moment exigisca la normativa aplicable.  
Igualment, en el seu exercici professional, les persones col·legiades respectaran els presents estatuts, o reglaments que s'aproven en el seu desenvolupament, així com els acords adoptats per l'Assemblea General de col·legiats/ades i la Junta de Govern.  
  
Article 22. Visat i registre de treballs professionals  
Els aparelladors/ores, arquitectes tècnics/tècniques i enginyers/eres d'edificació sotmetran a visat col·legial, amb caràcter obligatori, únicament els treballs professionals als quals es referix la Llei 25/2009, de 22 de desembre, sobre lliure accés a les activitats de serveis i el seu exercici, desenvolupada pel Reial decret 1000/2010, de 5 d'agost, sobre visat col·legial obligatori, o qualsevol altra que puga substituir-la i altra legislació aplicable sobre este tema. Així mateix, el Col·legi visarà els treballs professionals en l'àmbit de la seua competència, quan lliurement se sol·licite per petició expressa dels clients.  
En este sentit, facilitaran al Col·legi la nota-encàrrec i el pressupost i els documents que en el seu moment es requerisquen. El visat no comprendrà els honoraris, ni les altres condicions contractuals, la determinació de les quals queda subjecta a l'acord lliure de les parts.  
Amb independència del visat col·legial, les persones col·legiades podran presentar, presencialment o telemàticament, en el Col·legi, perquè quede registrada i n'hi haja constància, tota la documentació que es derive de l'exercici de la professió en aquells treballs que queden dins de l'àmbit de les seues competències.  
  
Article 23. Abast del visat  
El visat col·legial, com a acte de control documental dels treballs realitzats per les persones col·legiades, és un instrument fonamental de la bona pràctica professional i, per tant, de la protecció dels interessos dels receptors d'estos serveis. L'objecte del visat és comprovar, almenys:  
a) La identitat i l'habilitació professional de l'autor del treball, utilitzant, per a això, el registre de les persones col·legiades.  
b) La correcció i integritat formal de la documentació del treball professional, d'acord amb la normativa aplicable al treball de què es tracte.  
El visat abastarà el control formal de tots els documents tècnics i administratius essencials que siguen conseqüència d'este encàrrec, i es produiran, dins d'este, tots els actes de visat com documentacions que es generen fins a la finalització del treball.  
El visat expressarà clarament quin és el seu objecte, detallant quins extrems són sotmesos a control. En cap cas comprendrà els honoraris ni les altres condicions contractuals, la determinació de les quals queda subjecta al lliure acord entre les parts, ni tampoc comprendrà el control tècnic dels elements facultatius del treball professional.  
En cas de danys derivats d'un treball professional que haja visat el Col·legi, en el qual resulte responsable l'autor d'este, el Col·legi respondrà subsidiàriament dels danys que tinguen el seu origen en els defectes que haja hagut de posar de manifest el Col·legi en visar el treball professional, i que guarden relació directa amb els elements que s'han visat en eixe treball concret.  
Els preus dels visats seran públics i accessibles en la pàgina web del Col·legi i es configuraran com a despeses de visat en els pressupostos col·legials, que s'establiran conformement a criteris objectius i raonables aprovats per la Junta de Govern, i que en cap cas seran abusius ni discriminatoris.  
  
Article 24. Atorgament, suspensió i denegació del visat  
El visat podrà ser practicat, suspés o denegat, i la sol·licitud d'este podrà realitzar-se per via telemàtica. La liquidació i el pagament de les despeses corresponents serà condició prèvia perquè es puga retirar pels interessats la documentació presentada al tràmit de visat.  
La resolució col·legial, en què s'atorgue o es denegue el visat dels treballs professionals presentats, haurà d'adoptar-se en el termini de deu dies hàbils a partir de la presentació de la documentació completa, que haurà de ser motivada. La resolució que pertoque es notificarà als interessats en el termini de deu dies hàbils i haurà de contindre el text íntegre de la resolució adoptada. En la notificació als interessats s'indicarà, a més, si la resolució és o no definitiva en la via col·legial, i, si és el cas, l'expressió dels recursos que contra aquell acord pertoquen, l'òrgan davant del qual hagen de presentar-se i el termini per a interposar-los.  
  
La denegació només podrà tindre lloc perquè la persona no estiga col·legiada, no reunisca les condicions estatutàries requerides, estiga inhabilitada per a l'exercici professional per resolució ferma, per incompatibilitat legalment establida o per incorrecció en el seu contingut formal de la documentació tècnica objecte del visat, de conformitat amb la normativa establida. No obstant això, el Col·legi podrà també, en el mateix termini, acordar la suspensió del visat en els supòsits de presumpta incompatibilitat legalment establida o per altres circumstàncies referides a la falta de requisits formals en la documentació presentada; haurà de prendre's un acord sobre l'atorgament o la denegació en un termini màxim d'un mes a comptar des de l'acord de suspensió.  
La resolució col·legial de suspensió, que haurà de ser expressa i motivada, es notificarà a les persones interessades en el termini de deu dies hàbils des de la seua adopció i haurà de contindre el text íntegre de la resolució.  
El transcurs dels terminis consignats, sense dictar-se la resolució corresponent, legitima el sol·licitant a entendre estimada la seua pretensió per silenci administratiu positiu, a excepció de la suspensió del visat, del qual es derivaran els efectes corresponents.  
  
Article 25. Substitucions de les persones col·legiades en els encàrrecs professionals  
La substitució d'una persona col·legiada per una altra en la realització d'un mateix treball professional requerix la comunicació al Col·legi en el moment en què es produïx, de la qual el Col·legi donarà trasllat al tècnic cessant, que podrà formular-hi les al·legacions que estime oportunes.  
El Col·legi podrà exigir al tècnic/a cessant la presentació d'una certificació que reflectisca l'estat de les obres executades fins al moment de la seua substitució i la documentació tècnica corresponent; i, al nou tècnic, qualsevol altra documentació relacionada amb el motiu de la substitució, tal com el canvi de titularitat o propietat de l'encàrrec.  
  
El visat o registre del nou encàrrec professional es comunicarà per la Junta de Govern al tècnic/a primerament designat/da, al nou/a la nova i a la persona o entitat que sol·licita el nomenament nou, en garantia dels drets que assistixen a tots ells. En cap cas podran superar-se els terminis per a l'atorgament, la denegació o la suspensió del visat previstos en l'article 24.  
  
Article 26. Comunicacions i notificacions  
Les comunicacions i notificacions que haja d'efectuar el Col·legi a les persones col·legiades es practicaran ordinàriament de manera telemàtica, a través de la pàgina web col·legial o de l'adreça de correu electrònic que li hagen facilitat estes, o d'ambdues alhora, depenent del seu contingut.  
Per a la pràctica de les notificacions que el Col·legi haja de realitzar a les persones col·legiades, remesa una notificació al correu electrònic facilitat per estes, s'entendrà realitzada quan s'accedisca al seu contingut, o quan transcórreguen cinc dies naturals sense que s'haguera accedit a este.  
Excepcionalment, a criteri de la Junta de Govern, tenint en compte la importància de l'assumpte en qüestió o circumstàncies concurrents, podrà utilitzar-se el correu postal o qualsevol altre mitjà de comunicació.  
En cas de practicar-se la notificació per correu postal certificat, telegrama, conducte notarial, missatge de text o qualsevol altre mitjà que permeta verificar l'enviament de la notificació, la seua recepció i contingut, esta es realitzarà en el domicili o utilitzant les dades de localització facilitades per la persona col·legiada; i s'entendrà realitzada quan es tinga constància de la seua recepció. Si no poguera practicar-se esta per ser refusada o per caducar l'avís per a la seua recollida, s'entendrà practicada la notificació el dia en què fora refusada o caducara tal avís.  
  
Si no poguera practicar-se la notificació per resultar desconegut o incorrecte el domicili o les dades de localització facilitades, es publicarà un anunci en el tauler d'anuncis del Col·legi durant cinc dies naturals, amb l'advertiment a la persona col·legiada de la notificació que desitja realitzar-li el Col·legi i el seu contingut, se la citarà perquè comparega en la seu col·legial per a recollir-la en el termini màxim de cinc dies naturals. En cas de no comparéixer en tal termini, s'entendrà practicada la notificació el dia que expire este.  
  
Article 27. Gestió col·legial de cobrament  
Les persones col·legiades podran encarregar al Col·legi la gestió del cobrament dels seus honoraris professionals, ja siga per a encàrrecs professionals determinats, ja siga amb caràcter general i per temps indefinit mitjançant l'adscripció al servici esmentat. El cost d'este servici s'establirà conformement a criteris objectius i raonables, i en cap cas serà abusiu ni discriminatori.  
  
Article 28. Defensa institucional en les convocatòries públiques de concursos i oposicions  
El Col·legi procurarà que les condicions dels concursos i oposicions que per a aparelladors/ores, arquitectes tècnics/ques i enginyers/eres d'edificació es convoquen per l'Administració Pública dins de la seua demarcació s'ajusten a les disposicions i reglaments corresponents; igualment en l'esfera privada.  
En este sentit, si és el cas, entaularà les accions legals i els recursos de defensa que siguen possibles, amb les corresponents limitacions legals.  
  
  
CAPÍTOL VI  
Òrgans de govern  
  
Article 29. Òrgans col·legials  
Els òrgans de govern del Col·legi són:  
a) Assemblea General de Col·legiats i Col·legiades.  
b) Junta de Govern.  
  
  
Secció primera  
De l'Assemblea General de Col·legiats i Col·legiades  
  
Article 30. Naturalesa  
L'Assemblea General de Col·legiats i Col·legiades és l'òrgan sobirà i suprem del govern del Col·legi. En esta es forma i s'expressa la màxima voluntat de la corporació. Està integrada per totes les persones col·legiades que es troben en ple ús dels seus drets. Els acords, presos dins de les atribucions que s'assenyalen en estos Estatuts, obliguen totes les persones col·legiades.  
  
Article 31. Funcions  
Correspon a l'Assemblea General:  
a) Aprovar, modificar i revisar els estatuts i els reglaments interns del Col·legi.  
b) Aprovar els pressupostos ordinaris i extraordinaris, així com la seua rendició de comptes i liquidació.  
c) Aprovar les quotes col·legials i quotes complementàries per intervenció professional.  
d) Aprovar la creació, l'adquisició o la participació en entitats jurídiques de qualsevol classe que s'estimen convenients per al millor compliment dels objectius col·legials o professionals.  
e) Aprovar la creació o dissolució de delegacions.  
f) Conéixer i resoldre sobre l'actuació de la Junta de Govern o dels seus membres, la memòria de l'exercici, aprovant o censurant, si és el cas, la gestió d'aquella i resolent les mocions de censura i de confiança que se li plantegen.  
g) Autoritzar els actes de disposició dels béns immobles i drets reals constituïts sobre estos, així com dels béns patrimonials restants que figuren inventariats com de valor considerable.  
h) Crear comissions, siga de caràcter ocasional o permanent, quan així ho estime convenient per al millor estudi dels assumptes professionals i col·legials que ho requerisquen, regulant, si fora necessari i precís, la seua composició i funcionament.  
i) Aprovar, si escau, les actes de les anteriors celebracions d'assemblees generals.  
j) Aprovar la creació de comissions, a proposta de la Junta de Govern per a assumptes específics.  
k) A més de les atribucions enumerades en l'article anterior, decidir sobre tots aquells assumptes que la Junta de Govern sotmeta a la seua consideració; igualment, aquelles qüestions que siguen proposades per escrit, com a mínim pel 5 % de persones col·legiades, i presentades en el Col·legi amb una antelació, almenys, de vint dies naturals a la data de la celebració de l'assemblea general.  
  
Article 32. Classes d'assemblees generals de col·legiats i col·legiades.  
Les assemblees generals podran ser ordinàries i extraordinàries.  
  
Article 33. Assemblea general ordinària  
L'assemblea general ordinària se celebrarà necessàriament dues vegades a l'any.  
La primera, dins del primer semestre, inclourà obligatòriament el coneixement i la liquidació dels comptes de l'exercici econòmic corresponent a l'any immediatament anterior, així com la memòria anual, que la Junta de Govern sotmetrà al coneixement de les persones col·legiades.  
La memòria anual contindrà almenys la informació següent:  
a) Informe anual de gestió econòmica, incloent-hi les despeses de personal i especificant les retribucions dels membres de la Junta de Govern per raó del seu càrrec.  
b) Import de les quotes aplicables desglossades per concepte i pel tipus de serveis prestats, així com les normes per al càlcul i l'aplicació d'estes.  
c) Informació agregada i estadística relativa als procediments informatius i sancionadors en fase d'instrucció o que hagen assolit fermesa, amb la indicació de la infracció a què es referixen, de la seua tramitació i de la sanció imposada si és el cas, d'acord, en tot cas, amb la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades pels consumidors o els usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut dels seus codis deontològics, en cas de disposar d'estos.  
f) Les normes sobre incompatibilitats i les situacions de conflicte d'interessos en què es troben els membres de la Junta de Govern.  
  
g) Informació estadística sobre l'activitat de visat.  
La segona assemblea general ordinària se celebrarà durant el quart trimestre i el seu ordre del dia haurà d'incloure el pressupost econòmic de l'any següent.  
  
Article 34. Assemblea general extraordinària  
Totes les assemblees generals que no siguen les dues previstes en l'article anterior tindran la consideració d'extraordinàries i podran ser convocades per acord de la Junta de Govern o quan ho sol·liciten per escrit almenys el 5 % de persones col·legiades, exposant, amb precisió, els punts que han de tractar-se. En este últim supòsit, la celebració ha de tindre lloc dins dels trenta dies següents a l'entrada en el Col·legi de tal sol·licitud.  
  
Article 35. Convocatòria i quòrum necessari  
a) Convocatòria.  
Les assemblees generals estaran convocades per la Presidència del Col·legi, indicant, en la convocatòria, el lloc, la data i l'hora en què hagen de celebrar-se, en primera i segona convocatòria, acompanyada de l'ordre del dia provisional dels temes que calga tractar.  
b) Constitució de l'Assemblea.  
Per a la constitució vàlida de les assemblees generals, caldrà l'assistència, com a mínim, de la meitat més un del cens col·legial, en primera convocatòria, per a tractar sobre assumptes ordinaris, i de dos terços del cens col·legial si els acords que han d'adoptar-se versen sobre les matèries previstes en els apartats 1, 2, 3 i 4 de l'apartat c del present article, per requerir, per a ser adoptats, una majoria qualificada de dos terços.  
En cas de no arribar a la presència indicada, l'Assemblea se celebrarà en segona convocatòria, trenta minuts més tard de l'hora fixada per a la primera, qualssevol quantes siguen les persones col·legiades presents.  
En el cas específic que l'assumpte per tractar siga una moció de censura a la Junta de Govern o qualsevol dels seus membres, es requerirà l'assistència del 20 % del cens col·legial per a la constitució vàlida de l'assemblea, tant en primera convocatòria com en segona.  
c) Votació.  
Els acords s'adoptaran per majoria simple dels assistents, excepte els que versen sobre les matèries següents:  
1. Aprovació, modificació o revisió dels estatuts col·legials.  
2. Adquisició o venda de béns immobles.  
3. Aprovació de la creació d'entitats jurídiques de qualsevol classe que s'estimen convenients per al millor compliment dels objectius col·legials o professionals.  
4. Proposició de vots de censura a la Junta de Govern, o a qualsevol membre d'esta.  
Tals acords requeriran, per a ser adoptats, la majoria qualificada, en primera convocatòria, del vot favorable de les dues terceres parts del cens col·legial, i, en segona convocatòria, del vot favorable de les dues terceres parts dels assistents.  
En les assemblees generals, tant ordinàries com extraordinàries, totes les persones col·legiades tindran dret a vot, llevat que es troben en situació de suspensió de la col·legiació prevista en l'article 14.  
  
  
Article 36. Ordre del dia  
L'ordre del dia de les assemblees generals serà elaborat per la Junta de Govern i remés a les persones col·legiades juntament amb la convocatòria, 30 dies naturals abans de la data de celebració, en el cas d'assemblees generals ordinàries, i de 15 dies naturals, en les extraordinàries.  
Amb una antelació mínima de 10 dies naturals a la celebració de l'assemblea, es remetrà a les persones col·legiades, si és el cas, l'ordre del dia definitiu, en el qual s'inclouran els temes que indique la Junta de Govern, tant els ressenyats en l'ordre del dia provisional com aquells que hagen sorgit amb posterioritat i no admeten demora.  
També s'hi inclouran les qüestions que hagen sigut proposades pel 5 % de les persones col·legiades, sol·licitant-ho mitjançant un escrit dirigit a la Junta de Govern del Col·legi, amb una antelació de 20 dies naturals a la celebració de l'assemblea, en el qual s'exposen amb claredat els punts que pretenguen incloure's i els motius que ho justifiquen, tot això acompanyat dels plecs de signatures amb expressió del número col·legial, nom i cognoms. Podran acompanyar també l'escrit de sol·licitud la documentació que consideren oportuna o la que, amb caràcter complementari, els siga sol·licitada per la Junta de Govern del Col·legi.  
Només podran ser tractats i adoptats acords en aquells assumptes que figuren en l'ordre del dia definitiu.  
  
Article 37. Punts que s'han de tractar en l'Assemblea General  
En les assemblees generals ordinàries, el primer punt que s'ha de tractar serà l'aprovació de l'acta de l'assemblea anteriorment celebrada, que, a tal fi, haurà de figurar com a primer punt de l'ordre del dia.  
L'últim punt de l'ordre del dia, que tancarà l'ordre en les assemblees generals, serà el punt de precs i preguntes, en el qual les persones col·legiades podran formular-los per escrit i amb una antelació de 10 dies naturals a la data de celebració de l'assemblea; en cas contrari, la Junta de Govern es podrà reservar el dret de contestació.  
  
Els que es facen oralment en la reunió, només seran presos en consideració per la Junta de Govern quan puguen ser contestats adequadament sense documentació prèvia.  
  
Article 38. Documentació  
La documentació que haja de ser objecte d'estudi i discussió en les assemblees estarà a la disposició de les persones col·legiades amb 20 dies naturals d'antelació a la data de celebració de les assemblees generals ordinàries, i amb 10 dies naturals per a les extraordinàries.  
  
  
Article 39. Constitució de la Mesa  
La Mesa de la Presidència de les assemblees generals estarà constituïda per les persones que ostenten la Presidència i la Secretaria del Col·legi, o qui els substituïsca, i, potestativament, per altres membres de la Junta de Govern, a decisió d'esta, més les persones que, amb caràcter d'assessors o ponents, la Junta de Govern estime incloure en virtut de la naturalesa dels temes que s'hagen de tractar.  
Podran assistir a les assemblees els assessors del Col·legi i totes aquelles persones empleades que la Junta de Govern estime necessàries, per a la deguda informació i assessorament de l'òrgan.  
Abans d'iniciar-se l'Assemblea General es nomenarà dos persones col·legiades com a interventors de l'acta de la sessió.  
  
Article 40. Desenvolupament dels debats  
La Presidència de l'Assemblea sotmetrà a debat tots els punts de l'ordre del dia que hagen de ser objecte d'acord, donant la paraula a les persones col·legiades que ho desitgen per l'ordre en què la sol·liciten i amb la identificació prèvia d'estos amb el seu nom i cognoms.  
Les persones col·legiades podran fer ús de la paraula dues vegades sobre el mateix tema de discussió, i, excepcionalment, una vegada més per a contestar a les preguntes directes o al·lusions.  
No obstant això, la Presidència, quan l'índole de l'assumpte o l'estat de la discussió així ho requerisca, podrà concedir la paraula a una persona col·legiada que l'haja usada les tres vegades a què es referix el paràgraf anterior.  
Cada una de les intervencions d'una persona col·legiada no podrà, en cap cas, durar més de tres minuts.  
  
Article 41. Intervenció dels membres de la Mesa  
Els components de la Mesa podran intervindre totes les vegades que ho desitgen, sense superar la duració de tres minuts en cada intervenció. Excepcionalment, la Presidència podrà prolongar les intervencions quan es tracte de problemes greus.  
Els que hagen fet precs i preguntes per escrit tindran dret a tres minuts de rèplica a les respostes que els done la Mesa.  
  
Article 42. Conclusió del debat  
Quan la Presidència considere prou debatut un assumpte o quan s'hagen esgotat els torns fixats en estos estatuts, se sotmetrà a votació l'oportú projecte d'acord.  
  
Article 43. Votacions  
1. S'entendrà que existix unanimitat en una votació quan en preguntar la Presidència si s'aprova l'assumpte sotmés a debat, cap persona col·legiada manifeste el contrari. En tot cas, la Presidència podrà proposar que se celebre votació.  
En cas de no existir unanimitat, els acords s'adoptaran per majoria simple de vots entre les persones col·legiades assistents, amb excepció d'aquells casos als quals es referix l'article 35, apartat c, epígrafs 1, 2, 3 i 4.  
2. Les votacions s'efectuaran de qualsevol de les següents formes: ordinària, nominal i per papereta.  
La votació ordinària es verificarà alçant-se, en l'orde que establisca la Presidència, els que aproven la votació que es debat, els que la desaproven i els que s'abstinguen.  
La votació nominal es realitzarà dient la persona col·legiada els seus dos cognoms seguits de la paraula «sí» o «no» o «m'abstinc» i tindrà lloc quan ho sol·liciten, com a mínim, un terç dels assistents.  
La votació per papereta haurà de celebrar-se quan la demanen com a mínim el 50 % dels assistents a l'Assemblea o la propose la Presidència amb el consens de la mesa, per considerar que afecta el dret d'intimitat de les persones col·legiades.  
3. El vot podrà exercir-se per delegació excepte quan l'assumpte sotmés a votació siga la moció de censura prevista en l'article 71, per a la qual únicament serà vàlid el vot personal.  
Les representacions per a l'Assemblea només podran atorgar-se a favor d'una altra persona col·legiada i específicament per a cada assemblea. Cada persona col·legiada no podrà ostentar més de tres delegacions de vot.  
La delegació es durà a terme mitjançant un imprés oficial del Col·legi, en el qual figurarà el nom, cognoms i número de col·legiat a qui delega el seu vot, i les mateixes dades de la persona col·legiada en qui es delega, més la firma de tots dos i còpia del DNI vigent del delegant.  
Perquè siga vàlida la delegació, totes dues persones col·legiades, representant i representada, no han d'estar inhabilitades, ni suspeses en l'exercici del seu dret col·legial al vot.  
Per a poder comprovar tal situació, així com la correcció de la delegació, l'imprés de delegació haurà de presentar-se en la secretaria del Col·legi firmat amb firma autògrafa per la persona col·legiada delegant, acompanyat d'una còpia del seu document nacional d'identitat en vigor. També podrà remetre's l'imprés de delegació per via telemàtica al correu electrònic habilitat a este efecte pel Col·legi, firmat electrònicament per la persona col·legiada delegant, amb certificat expedit per l'Autoritat de Certificació Reconeguda conforme a la legislació vigent sobre firma electrònica.  
En tots dos casos, la presentació en el Col·legi o l'enviament telemàtic hauran d'efectuar-se com a màxim fins a les 14:00 hores dels dos dies laborables anteriors a la celebració de l'Assemblea, descomptant en tal còmput el dia en què esta se celebre.  
Serà nul·la i no s'admetrà cap delegació de vot que no complisca els anteriors requisits, o presentada transcorreguts els terminis i hora anteriorment indicats.  
La representació atorgada serà sempre revocable, es considerarà revocada per l'assistència personal a l'Assemblea de la persona representada.  
  
Article 44. Certificació d'acords  
La Secretaria de l'Assemblea remetrà a les persones colegiades, amb el vistiplau de la Presidència, i dins dels vint dies següents a la celebració de l'assemblea, la certificació dels acords adoptats en esta.  
  
  
  
Secció segona  
De la Junta de Govern  
  
Article 45. Funcions  
Són funcions de la Junta de Govern les següents:  
Les seues funcions són la representació general respecte a la voluntat expressada per l'Assemblea General, la direcció, l'administració i la gestió ordinària del Col·legi.  
La Junta de Govern en ple estarà constituïda pels càrrecs següents: la presidència, la secretaria, la tresoreria-comptadoria i quatre vocalies. El vocal primer ostentarà la vicepresidència.  
La representació institucional del Col·legi correspon a la Presidència, amb l'atribució de les facultats indicades en este estatut.  
Són funcions específiques de la Junta de Govern:  
1. En relació a les persones col·legiades:  
a) Resoldre sobre l'admissió de les sol·licituds de col·legiació.  
b) Vetlar pel comportament professional de les persones col·legiades, tant en les seues relacions mútues com en les que tinguen amb tercers.  
c) Promoure les accions oportunes per a impedir l'exercici de la professió als qui no posseïren titulació legal per a això.  
d) Publicar la convocatòria d'eleccions per a proveir els càrrecs de la Junta de Govern.  
e) Aprovar la creació de comissions ocasionals per a assumptes específics, i proposar a l'Assemblea General de Col·legiats i Col·legiades la creació de comissions permanents.  
2. En relació amb la vida econòmica del Col·legi:  
a) Recaptar i administrar els fons del Col·legi, vetlant i exigint, si és el cas, el compliment de les obligacions de les persones col·legiades.  
  
b) Elaborar els pressupostos i rendir els comptes anualment a l'Assemblea General de Col·legiats i Col·legiades.  
c) Proposar a l'Assemblea General de Col·legiats i Col·legiades la compravenda de béns immobles i la creació o participació d'entitats o societats d'interés per al col·lectiu.   
d) Autoritzar els moviments de fons en els casos d'obertura o traspassos de comptes bancaris.  
3. En relació amb els organismes oficials en el seu mateix àmbit territorial:  
a) Defensar a les persones col·legiades en l'acompliment de les seues funcions professionals.  
b) Gestionar, en nom del Col·legi, les millores que estime convenients per al desenvolupament òptim de la professió en l'àmbit col·legial, així com tot allò que puga suposar un interés professional dels aparelladors/ores, arquitectes tècnics/tècniques i enginyers/eres d'edificació.  
  
També seran funcions de la Junta de Govern l'execució dels acords col·legials, i qualssevol altres que siguen necessàries per a complir l'objecte i els fins d'este col·legi i no hi haja competència expressa per a estes a favor de les assemblees generals.  
  
  
Secció tercera  
Altres òrgans  
  
Article 46. La Presidència  
Són atribucions de la Presidència:  
a) La representació legal del Col·legi.  
b) Convocar i presidir les reunions de l'Assemblea General, de la Junta de Govern, així com totes les comissions que es constituïsquen en el Col·legi. En cas d'empat en les votacions, dirimirà les qüestions suscitades amb un vot de qualitat.  
c) Resoldre directament els casos imprevistos o inajornables que puguen sorgir, i donar compte d'això a la Junta de Govern.  
d) Ordenar els pagaments que es facen amb càrrec als fons del Col·legi.  
e) Signar conjuntament amb la persona que ostente la tresoreria-comptadoria, o la vocalia que accidentalment la substituïsca, qualsevol document per a moviment de fons; en els supòsits de necessitat es podrà habilitar altres membres de la Junta perquè puguen disposar dels moviments de fons, amb els criteris limitatius que es fixen per acord de la Junta de Govern.  
f) Autoritzar, amb la seua signatura, les actes i els documents col·legials que ho requerisquen, així com els documents públics o privats que calguen en execució d'acords col·legials o de les seues pròpies facultats i competències.  
g) Exercir la direcció del Col·legi, vetlant en tot moment pel seu desenvolupament més eficaç i pel compliment dels acords col·legials.  
h) Representar el Col·legi davant del Consell General de l'Arquitectura Tècnica d'Espanya.  
i) Proposar a la Junta de Govern que se sol·licite al Consell de Col·legis Oficials d'Aparelladors i Arquitectes Tècnics de la Comunitat Valenciana l'obertura d'expedient disciplinari a qualsevol dels seus membres de junta, d'acord amb les disposicions generals.  
  
Article 47. La Vicepresidència  
Correspon a la Vicepresidència substituir la persona que ostente la presidència en cas d'absència, vacant o malaltia, i en tots aquells actes i representacions que esta li delegue, assumint, en eixe moment, totes les atribucions i responsabilitats expressades en l'article anterior.  
  
  
Article 48. La Secretaria  
a) Correspon a la persona que ostente la secretaria alçar actes de totes les reunions que se celebren i expedir les certificacions que sol·liciten amb el vistiplau de la Presidència; a càrrec seu tindrà el protocol documental, inclosos els fitxers de dades de titularitat pública i privada del Col·legi.  
b) Dirigir els serveis administratius i del personal del Col·legi.   
c) Confeccionar la memòria anual.  
d) Cuidar del Registre Persones Col·legiades i de Societats Professionals, en el qual, de la manera més completa possible, es consignarà l'historial professional de cada un d'ells.  
  
Article 49. La Tresoreria-Comptadoria  
Correspon a la persona que ostente la tresoreria-comptadoria ordenar la comptabilitat del Col·legi:  
a) Autoritzar, amb la seua signatura, tots els documents de cobraments i pagaments que hagen sigut estatutàriament autoritzats.  
b) Signar, juntament amb la Presidència, els documents necessaris per al moviment de fons.  
c) Formar l'estat mensual de fons i formalitzar el balanç, l'inventari i el pressupost de cada exercici, sotmetent-los a consideració de la Junta de Govern.  
d) Ordenar tota classe de cobraments i pagaments, moviments de fons i inversions, autoritzats per la Presidència.  
e) Signar, conjuntament amb la persona que ostenta la presidència, els xecs i talons dels comptes corrents del Col·legi.  
  
Article 50. Les vocalies  
Les persones que ostenten les vocalies exerciran les funcions que els siguen encarregades per la Junta de Govern o per la presidència, entre altres, suplir altres membres de la Junta en cas d'absència, malaltia o baixa, i auxiliar-los en les seues comeses.  
  
Article 51. Provisió de vacants  
Quan es produïsquen vacants definitives de fins a la tercera part dels càrrecs de la Junta de Govern, la mateixa junta designarà, d'entre les persones col·legiades, a aquells que hagen d'ocupar-los de manera provisional fins que se celebre la següent assemblea general ordinària, que ratificarà, si és el cas, els nomenaments per al temps que encara quede pendent de complir-se.  
En el supòsit de no ratificació per l'Assemblea General dels càrrecs designats per la Junta de Govern o que les vacants definitives excedisquen la tercera part dels seus membres, la Junta de Govern convocarà immediatament eleccions extraordinàries per a cobrir les vacants produïdes pel període que reste de mandat.  
En cas que el lloc de la presidència quede vacant, es procedirà, igualment, a convocar eleccions extraordinàries per al nomenament d'un nou titular de la presidència pel temps que reste per a complir el mandat de l'anterior.  
  
Article 52. Reunions  
1. La Junta de Govern es reunirà amb caràcter ordinari almenys dues vegades al mes, i, amb caràcter extraordinari, les vegades en què siga necessària la seua actuació.  
2. Els acords de la Junta de Govern s'adoptaran per majoria de vots, sense que s'admeten delegacions de vot, i, en cas d'empat, resoldrà el vot de qualitat de la Presidència.  
3. La Secretaria estendrà acta de les reunions de la Junta de Govern, en la qual donarà fe del desenvolupament de la sessió i dels acords adoptats.  
  
Article 53. Remuneració dels càrrecs  
Les persones col·legiades que ostenten algun càrrec en els òrgans de govern del Col·legi podran percebre una remuneració en aprovar-se, si és el cas, els pressupostos anuals.  
  
Article 54. Comissions  
Podran crear-se com a òrgans auxiliars del Col·legi comissions de caràcter ocasional o permanent, formades per persones col·legiades, per a l'estudi i la gestió d'assumptes específics per al Col·legi.  
La creació i l'extinció d'estes comissions només podrà decidir-se mitjançant un acord de l'Assemblea General a proposta de la Junta de Govern o de les persones col·legiades assistents a esta, independentment que es tracte de comissions permanents o ocasionals. La Junta de Govern també podrà crear directament, sense necessitat d'aprovació per l'Assemblea General, comissions ocasionals per a assumptes específics.  
L'Assemblea General o la Junta de Govern, si és el cas, fixaran, en l'acord de creació, els assumptes que haja de tractar la comissió específica, així com les seues competències, composició, atribucions, temps i normes de funcionament, a més de les dates en les quals hauran d'emetre els estudis o informes encomanats.  
D'entre els seus membres es designarà una persona que ostente la presidència, que assumirà la representativitat de la comissió davant de tercers i el Col·legi, i una altra que ostente la secretaria, que estendrà acta de les reunions.  
Com a final de les seues actuacions, emetran l'informe, estudi o dictamen que consideren precís, que s'entregarà a la Presidència del Col·legi per a la destinació que pertoque.  
  
  
  
CAPÍTOL VII  
De les eleccions a càrrec de la Junta de Govern  
  
Article 55. Sufragi i mandat  
Els membres de la Junta de Govern del Col·legi seran triats per sufragi d'entre totes les persones col·legiades en este.  
El mandat de la Junta de Govern serà de quatre anys, al final del qual haurà de renovar-se íntegrament.  
  
Article 56. Reelecció  
Les persones col·legiades que exercisquen el seu mandat en la Junta de Govern podran ser reelegides com a màxim per a un segon mandat, independentment que repetisquen o no en el càrrec exercit.  
Amb caràcter excepcional, i si es declaren desertes les eleccions per a la renovació ordinària de la Junta de Govern per no presentar-se en termini cap candidatura, o no reunir els avals necessaris conforme al que es preveu en l'article 60, quedaran prorrogats automàticament en els seus respectius càrrecs tots els membres de la Junta de Govern, o, almenys, la presidència, vicepresidència, secretaria, tresoreria i una vocalia, per termini d'un any més, transcorregut el qual, procediran a convocar-se noves eleccions ordinàries.  
En el cas que estes tornen a declarar-se desertes pels mateixos motius, novament quedaran prorrogats en els seus respectius càrrecs tots els membres de la Junta de Govern, o almenys els càrrecs anteriorment indicats, per un any més, al terme del qual tornaran a convocar-se eleccions ordinàries; i així successivament fins que resulte triada una nova Junta de Govern.  
  
Article 57. Convocatòria  
1. Amb una antelació de cinquanta dies naturals al final del mandat dels càrrecs que calga renovar, la Junta de Govern anunciarà la celebració d'eleccions per a la renovació d'estos, publicant i exposant en el tauler d'anuncis del col·legi un llistat provisional de persones col·legiades amb dret a vot i sense dret a vot.  
2. L'elecció de la Junta de Govern del Col·legi es procurarà celebrar de manera coordinada amb les corresponents als òrgans del Consell de Col·legis Oficials d'Aparelladors i Arquitectes Tècnics de la Comunitat Valenciana i del Consell General de l'Arquitectura Tècnica d'Espanya, a fi de mantindre en tota l'organització col·legial un desitjable principi d'unitat en l'acompliment dels mandats.  
  
Article 58. Electors  
A) Tindran dret a emetre el seu vot totes les persones col·legiades que complisquen els següents requisits:  
1. Estar al corrent en el compliment de totes les seues obligacions col·legials.  
2. No estar suspeses per a l'exercici de la professió.  
3. No trobar-se complint una sanció imposada per expedient disciplinari col·legial.  
B) En el cas que després de la convocatòria d'eleccions i confecció del llistat provisional de persones col·legiades, amb i sense dret a vot, es produïren modificacions que pogueren afectar a este (baixes, altes, rehabilitacions de drets dels qui els tingueren suspesos), s'elaborarà amb totes elles un llistat definitiu de persones col·legiades amb i sense dret a vot, amb una antelació d'almenys cinc dies naturals anteriors a la celebració de les eleccions que, autoritzat per la Secretaria del Col·legi, s'exposarà en el tauler d'anuncis del COAT València durant almenys el dia anterior a les eleccions.  
En tal llistat definitiu també s'inclouran aquelles rectificacions produïdes a petició de les persones interessades, formulades davant la Junta de Govern com a màxim fins als cinc dies hàbils anteriors a la celebració de les eleccions, que siguen resoltes favorablement per esta.  
  
C) Les persones col·legiades només podran exercir el seu dret a vot una sola vegada per a cada càrrec de la Junta de Govern.  
  
Article 59. Persones candidates  
Per a exercir els càrrecs de presidència, secretaria, tresoreria-comptadoria i vocalies caldrà que les persones estiguen col·legiades en el COAT València i complisquen els següents requisits:  
a) Residisquen a la província de València.  
b) Tinguen la condició d'electores, és a dir, complisquen totes les condicions exigides en l'article anterior.  
c) Estiguen col·legiades un mínim de quatre anys consecutius en el COAT València. Tal període d'exercici professional a la província de València es considera imprescindible per a adquirir un coneixement mínim de les principals necessitats i demandes dels ciutadans destinataris dels servicis, la casuística de la professió i principals problemes que els afecten, la vida col·legial, el funcionament de les institucions públiques i privades relacionades amb l'arquitectura tècnica, la normativa valenciana, etc., aspectes tots ells rellevants per al correcte acompliment de les funcions pròpies de la Junta de Govern.  
d) No tinguen la condició de personal assalariat del COAT València.  
La candidatura es presentarà de manera completa incloent tots els càrrecs que componen la Junta de Govern, o bé de manera parcial, incloent només alguns de tals càrrecs.  
El vot podrà atorgar-se a la totalitat de la candidatura o bé de manera individualitzada a cada càrrec, encara que no pertanga a la mateixa candidatura.  
  
Article 60. Presentació de candidatures  
1. Per a l'eficàcia de la presentació, serà necessari que les persones candidates proposades l'accepten per escrit dirigit a la Junta de Govern del Col·legi o, si és el cas, a la Junta d'Edat, acompanyat de l'aval mínim del 5 % de persones col·legiades incloses en el cens col·legial elaborat en la data en què acabe el termini màxim per a presentació de candidatures.  
El suport a la candidatura haurà de formalitzar-se per escrit amb firma manuscrita de la persona col·legiada que avala la candidatura, en el model oficial que facilite el COAT València, on conste el seu nom, cognoms i núm. de col·legiació, al qual haurà d'adjuntar-se una còpia del seu DNI en vigor. També podrà firmar-se electrònicament l'escrit amb certificat de firma electrònica expedit per Autoritat de Certificació Reconeguda, conforme a la legislació vigent sobre firma electrònica. Tal escrit haurà de remetre's al correu del COAT València habilitat a este efecte abans de les 20.00 hores del termini màxim de presentació de candidatures.  
Cada persona col·legiada no podrà avalar més d'una candidatura. En cas que es produïsca esta circumstància, s'invalidaran tots els avals formalitzats per esta.  
2. El termini de presentació de candidatures finalitzarà a les 20.00 hores del dia vint-i-cinqué natural anterior a la data de celebració d'eleccions en cas d'eleccions ordinàries, i a les 20.00 hores del vint-i-sisé dia natural anterior en cas d'eleccions extraordinàries. En tal còmput, es descomptarà el dia de celebració de les eleccions.  
3. El que s'ha expressat en este article tindrà validesa tant per a les candidatures individuals com per a les de diversos candidats, o per a candidatures completes a la totalitat de llocs de la Junta de Govern.  
  
Article 61. Junta d'Edat  
En el cas que foren proclamats candidats cinc integrants de la Junta de Govern, entrarà en funcions la Junta d'Edat prevista en la legislació vigent sobre col·legis i consells professionals, a fi de substituir, totalment o parcialment, durant el període electoral, els membres de la Junta de Govern que pretenguen tornar-se a presentar a la reelecció, que cessaran automàticament en el seu càrrec.  
La Junta d'Edat serà triada per la Junta de Govern d'entre les persones col·legiades de major antiguitat, designant d'entre elles les que exerciran cada càrrec, havent de designar-se almenys tres persones perquè exercisquen els càrrecs de la presidència, secretaria i tresoreria-comptadoria.  
Correspondrà a la Junta d'Edat, amb caràcter provisional, exercir les funcions pròpies de la Junta de Govern i les inherents al procés electoral. Conclourà la seua funció amb la presa de possessió dels candidats/ates electes.  
  
Article 62. Proclamació de candidatures  
La Junta de Govern, després d'examinar els escrits presentats i de donar-los el vistiplau, proclamarà les candidatures almenys vint dies naturals abans de la data de celebració d'eleccions. Esta proclamació s'exposarà en el tauler d'anuncis del Col·legi juntament amb les causes, si és el cas, de la no proclamació d'altres candidatures presentades.  
A les persones candidates no proclamades se'ls comunicarà, per correu certificat urgent o qualsevol altre mitjà que possibilite la constància de la seua recepció, els motius de la no validesa de la seua candidatura; estos podran presentar el recurs corresponent fins a tres dies naturals després de la notificació. La Junta de Govern haurà de resoldre tal reclamació en el termini de tres dies naturals. Esgotat tal termini, sense resolució expressa de la Junta de Govern, s'entendrà desestimat el recurs per silenci administratiu.  
En el moment de la proclamació definitiva, els candidats/ates que ho hagen sol·licitat tindran a la seua disposició les paperetes i els sobres oficials que cal utilitzar en les eleccions.  
La proclamació definitiva de candidatures es remetrà a les persones col·legiades.  
La Junta de Govern facilitarà, d'acord amb els mitjans de què dispose el Col·legi, la propaganda de les candidatures, en condicions d'igualtat.  
  
Article 63. Candidatura única  
Després de la proclamació definitiva de candidatures, per a aquells càrrecs en què només existisca una persona candidata no serà necessària cap votació, i la proclamació definitiva de la candidatura equivaldrà a la seua elecció automàtica, sempre que haja presentat el percentatge d'avals requerit en l'article 60.  
  
Article 64. Vot presencial i per correu  
1. Vot presencial:  
El dret de vot podrà ser exercit per les persones col·legiades personalment acudint el dia assenyalat a la seu del Col·legi a depositar en l'urna la papereta de votació.  
2. Vot per correu:  
Les persones col·legiades que prevegen que, en la data de la votació, no es trobaran en la circumscripció territorial del Col·legi o que no s'hi podran personar, poden emetre el seu vot per correu, amb sol·licitud prèvia a la Junta de Govern, omplint el procediment següent:  
  
- La sol·licitud ha de formular-se personalment, amb la presentació prèvia del seu document nacional d'identitat davant de la Junta de Govern en el domicili del Col·legi, on serà atés per la Secretaria de la Junta de Govern o pel personal ocupat habilitat a este efecte. També podrà fer-se esta sol·licitud mitjançant l'imprés facilitat a este efecte pel Col·legi, signat digitalment pel sol·licitant, amb certificat de firma electrònica expedit per Autoritat de Certificació Reconeguda conforme a la legislació vigent sobre firma electrònica, i remés a l'adreça de correu electrònic que el Col·legi habilitarà a este efecte.  
- La sol·licitud de vot per correu, bé de manera presencial o bé de manera electrònica, ha de realitzar-se, com a màxim, els 15 dies naturals anteriors a la celebració de les eleccions. En la mateixa sol·licitud, l'elector demanarà a la Junta de Govern un certificat d'inscripció en el cens electoral.  
- Rebuda la sol·licitud, la Junta de Govern comprovarà la inscripció, farà l'anotació corresponent en el cens, a fi que el dia de les eleccions no es realitze el vot personalment, i remetrà per correu a l'elector/a les paperetes, els sobres electorals i el certificat sol·licitat. El Col·legi imprimirà paperetes i els sobres de vot.  
- Una vegada que l'elector/a haja triat o, si és el cas, omplit la papereta de vot, la introduirà en el sobre de votació i el tancarà. Inclourà en el sobre dirigit a la Mesa el sobre de votació i el certificat, i el remetrà per correu certificat a l'apartat de correus que es determine en la convocatòria, que estarà intervingut notarialment durant el període electoral.  
- En este últim sobre dirigit a la Mesa ha de figurar, en el remitent, el nom, els cognoms i el número del DNI de l'elector, a més d'una signatura creuant la solapa.  
- Només seran vàlids els sobres remesos per correu ordinari o certificat a l'apartat de correus indicat en la convocatòria.  
- Una hora abans del tancament de la mesa electoral, el notari/ària extraurà els sobres depositats en l'apartat de correus, i estos seran entregats pel notari/ària personalment davant de la mesa electoral.  
  
Article 65. La Mesa Electoral  
La Mesa Electoral la compondrà la persona que ocupe la presidència del Col·legi o, en la seua absència, la persona que ocupe la vicepresidència, sempre que, al seu torn, no siguen candidats/ates; en este cas, la Mesa la compondran els membres de la seua junta que els substituïsquen o els qui ostenten tals càrrecs en la Junta d'Edat. A més, la Mesa la compondran quatre secretaris/àries escrutadors/ores, que seran nomenats per la Junta de Govern del Col·legi, la designació dels quals serà pública al mateix temps que la proclamació de candidatures. La Junta de Govern podrà designar, si ho considera convenient, suplents per als secretaris/àries escrutadors/ores, en previsió que, per qualsevol circumstància, els titulars no pogueren actuar.  
  
Article 66. Designació d'interventors/ores  
Tots els candidats/ates podran designar, com a màxim, dos interventors/ores d'entre les persones col·legiades. Per a fer-ho, hauran de dirigir un escrit a la Junta de Govern del Col·legi, dins del termini que, a este efecte, es determine en la convocatòria.  
  
Article 67. Jornada electoral  
Durant el període de constitució de la Mesa, només seran presents els integrants de la Mesa, els interventors/ores designats pels candidats/ates, el personal auxiliar i la persona que estiga votant, acreditant la seua personalitat amb el DNI, passaport, permís de conduir o carnet col·legial en vigor.  
Una vegada conclòs el termini establit per a exercir el vot personal, que vindrà reflectit en la convocatòria d'eleccions, es tancaran les portes de la sala de votació i es procedirà a rebre, del notari/ària, els vots per correu, per a la posterior introducció d'estos en l'urna de votació, després de les comprovacions pertinents.  
Una vegada fet això, es procedirà a l'escrutini dels vots emesos, que serà públic.  
  
Article 68. Vots nuls  
Seran considerats vots nuls:  
a) Els vots remesos per correu sense complir els requisits adequats.  
b) Els que continguen esmenes, ratlles o comentaris.  
c) Els vots emesos a favor de persones en les quals no concórrega la condició de candidats/ates per al lloc votat.  
d) Els vots emesos a favor de dos o més persones candidates per al mateix càrrec.  
e) Els vots emesos en paperetes diferents del model oficial imprés pel Col·legi.  
  
Article 69. Resultat de les eleccions i proclamació de candidatures electes.  
Al final de l'escrutini s'estendrà acta d'este, en la qual hauran de consignar-se els resultats, els vots nuls i el nombre de vots emesos. Així mateix, s'hi farà constar qualsevol reclamació efectuada pels interventors designats per les candidatures.  
El resultat de les eleccions es remetrà a tot el cens col·legial amb el nom de les persones candidates que hagen resultat elegides en els diferents càrrecs.  
La proclamació provisional dels resultats podrà ser impugnada per qualsevol persona candidata, en el termini de 48 hores des que acaben les eleccions, mitjançant un escrit dirigit a la Junta de Govern del Col·legi.  
Seran proclamats per a exercir els càrrecs que hagen eixit a elecció aquelles persones candidates que hagen obtingut més vots.  
  
En cas d'empat, es resoldrà segons la llei electoral vigent, que serà supletòria en tots els aspectes relatius a les eleccions que no es regulen en estos estatuts.  
  
Article 70. Presa de possessió  
La presa de possessió dels nous càrrecs s'efectuarà en un termini màxim de deu dies des de la data de les eleccions. A partir de la presa de possessió, s'establirà un període d'un mes durant el qual la Junta de Govern sortint quedarà obligada a facilitar la informació que li siga requerida per la nova junta.  
  
  
  
CAPÍTOL VIII  
Del règim de censura i confiança  
  
Article 71. Moció de censura  
a) La Junta de Govern i qualsevol dels seus membres podran ser sotmesos a moció de censura, a iniciativa del 15 % del cens col·legial, comptabilitzat en el moment de presentar esta. Les mocions es presentaran per escrit i firmades, davant la Junta de Govern. Plantejada una moció de censura, la presidència convocarà l'Assemblea General extraordinària en el termini màxim d'un mes per a la seua discussió.  
b) Per a l'aprovació de la moció de censura es requerirà, en primera convocatòria, el vot favorable de les dues terceres parts del cens col·legial; i, en segona convocatòria, les dues terceres parts dels assistents; no s'admetrà el vot per delegació.  
Perquè es considere vàlidament constituïda esta Assemblea General serà imprescindible que assistisca almenys un 20 % del cens col·legial comptabilitzat en el moment de la seua celebració.  
c) Si prosperara la moció de censura, cessaran en els seus càrrecs els censurats, s'obrirà un període electoral extraordinari i s'ocuparan interinament el càrrec o càrrecs vacants per les persones col·legiades que, en eixe moment, designe l'Assemblea General d'entre els components de la Junta de Govern o de l'Assemblea General.  
d) Si la moció de censura no fora aprovada per l'Assemblea General de Col·legiats/ades, els seus signataris no podran presentar-ne una altra fins a un període superior a sis mesos.  
  
Article 72. Moció de confiança  
La Junta de Govern, a proposta de la seua presidència, podrà sol·licitar la confiança de les persones col·legiades sobre qualsevol assumpte d'interés per a la política i gestió col·legial, incloent-la en l'ordre del dia de qualsevol assemblea ordinària o extraordinària que se celebre. Per a ser aprovada, serà suficient la majoria simple de vots.  
  
  
CAPÍTOL IX  
Règim econòmic  
  
Article 73. Capacitat jurídica  
El Col·legi té capacitat jurídica plena en l'àmbit econòmic i patrimonial per al compliment dels seus fins.  
  
Article 74. Recursos ordinaris  
Són recursos econòmics ordinaris del Col·legi:  
a) Les quotes d'incorporació i les ordinàries que han de satisfer periòdicament les persones col·legiades, les quanties de les quals seran determinades per l'Assemblea General de Col·legiats/ades en aprovar-se els pressupostos generals.  
b) Les quotes per intervencions professionals, atesa la naturalesa d'estes, i, si és el cas, les despeses de visat i registre, tramitació o per prestació de serveis col·legials.  
c) Els productes dels béns i drets que posseïsca la corporació, així com dels serveis i de les activitats que es desenvolupen.  
d) Els ingressos procedents de publicacions, impresos, serveis, certificacions i arbitratges sol·licitats del Col·legi; igualment, per altres conceptes i activitats que puguen generar recursos econòmics.  
  
Article 75. Recursos extraordinaris  
Constituïxen recursos extraordinaris:  
a) Les quotes que, amb caràcter extraordinari, acorde l'Assemblea General de Col·legiats/ades.  
b) Les subvencions o donacions que es concedisquen al Col·legi per part de l'Estat, administració autonòmica, entitats públiques o persones privades.  
c) El producte de l'alienació del seu patrimoni immobiliari.  
d) Les quantitats que, per qualsevol altre concepte no especificat, puga percebre el Col·legi.  
  
Article 76. Destinació dels recursos  
La totalitat dels recursos, tant ordinaris com extraordinaris, s'aplicaran amb caràcter exclusiu al compliment de les obligacions estatutàries derivades dels fins i les funcions del Col·legi.  
  
Article 77. Pressupost ordinari  
L'activitat econòmica del Col·legi es regularà mitjançant la formulació dels pressupostos ordinaris d'ingressos i despeses corresponents a cada exercici econòmic.  
El pressupost d'ingressos s'acomodarà als recursos existents i previsibles, i el de despeses haurà de tindre en compte les obligacions contretes i les necessàries per a atendre el funcionament òptim del Col·legi.  
  
  
Article 78. Pressupost extraordinari  
Quan les circumstàncies ho aconsellen, podran elaborar-se pressupostos extraordinaris per a atendre aquelles necessitats imprevistes o de realització urgent.  
  
Article 79. Aprovació i liquidació  
1. Els pressupostos tant ordinaris com extraordinaris haurà de preparar-los la persona que ostente la tresoreria-comptadoria, i, una vegada aprovats per la Junta de Govern, se sotmetran a la consideració de l'Assemblea General de Col·legiats/ades, que acordarà el que considere pertinent sobre estos.  
2. En finalitzar l'exercici econòmic anual, la Tresoreria-Comptadoria prepararà la liquidació dels pressupostos, ingressos i despeses, el balanç de situació i la proposta d'aplicació de resultats.  
Una vegada aprovat per la Junta de Govern, se sotmetran a la consideració de l'Assemblea General de Col·legiats/ades, que acordarà el que considere pertinent sobre estos.  
  
  
CAPÍTOL X  
Del règim jurídic dels actes del Col·legi  
 i recursos contra este  
  
Article 80. Recursos  
Contra les actes, les resolucions i els acords de l'Assemblea General i/o de la Junta de Govern es podrà interposar un recurs de reposició amb caràcter potestatiu, o, bé, d'alçada davant del Consell Autonòmic.  
El recurs de reposició s'interposarà davant del Col·legi mateix en el termini màxim d'un mes si la resolució del Col·legi va ser expressa. En cas de no dictar-se una resolució expressa, el recurs de reposició podrà interposar-se en qualsevol moment des de l'endemà de la data en què, d'acord amb la normativa específica, es produïsca el presumpte acte.  
El termini per a la interposició del recurs d'alçada serà d'un mes si l'acte contra el qual es recorre va ser exprés. Si no va haver-hi una resolució expressa per part del Col·legi, el recurs d'alçada podrà interposar-se en qualsevol moment des de l'endemà de la data en què, d'acord amb la normativa específica, es produïsca el presumpte acte.  
Contra la resolució d'estos recursos es podrà interposar el corresponent recurs contenciós administratiu en els termes que preveu la legislació vigent.  
  
Article 81. Suspensió de l'execució  
Els acords i les resolucions del Col·legi són directament executius, però podrà acordar-se, a petició del recurrent, la suspensió del curs d'estos per part del Consell de Col·legis Oficials d'Aparelladors i Arquitectes Tècnics de la Comunitat Valenciana, sempre que hi concórreguen les circumstàncies legalment previstes, amb vista a la suspensió dels actes administratius objecte de recurs.  
  
Article 82. Dret supletori  
En tot allò que no prevegen estos estatuts serà aplicable la llei de procediment administratiu comú de les administracions públiques que resulte d'aplicació i altres disposicions vigents aplicables.  
  
  
CAPÍTOL XI  
Del règim deontològic i disciplinari  
  
Article 83. Normativa de compliment obligatori  
a) Tots els aparelladors/ores, arquitectes tècnics/tècniques i enginyers/eres d'edificació del Col·legi de València estan obligats, com a persones col·legiades, al compliment dels preceptes continguts en els presents estatuts i en el Codi deontològic de l'actuació professional de l'arquitectura tècnica del Consell General de l'Arquitectura Tècnica d'Espanya; així com els mandats i acords de l'Assemblea General de Col·legiats/ades i de la Junta de Govern, i disposicions legals aplicables.  
  
b) Les persones col·legiades, bé actuant de manera individual o bé a través de les seues societats professionals, estan subjectes a responsabilitat deontològica en el cas d'infracció dels seus deures col·legials o deontològics continguts en l'anterior normativa.  
c) El règim disciplinari establit en este estatut s'entén sense perjudici de les responsabilitats de qualsevol altre ordre en què les persones col·legiades hagen pogut incórrer.  
Si es té coneixement que sobre els mateixos fets objecte de la presumpta responsabilitat disciplinària se seguixen actuacions penals o administratives, es continuarà la tramitació de l'expedient disciplinari, però se suspendrà la seua resolució fins que es conega la resolució judicial ferma recaiguda, i quedarà mentrestant interrompuda la prescripció; llevat que concorregueren circumstàncies excepcionals que aconsellaren la suspensió de la tramitació de l'expedient, o condicionaren la pràctica de les diligències de prova o la formulació del corresponent plec de càrrecs o proposta de resolució, segons el parer de l'instructor, la qual cosa s'acordarà mitjançant resolució motivada. En tal cas, quedarà igualment interrompuda la prescripció.  
  
Article 84. Competència per a l'exercici de la facultat disciplinària  
  
Correspon a la Junta de Govern d'este col·legi l'exercici de la facultat disciplinària; la seua competència s'estén a la sanció de les infraccions de deures professionals o normes ètiques de conducta quan afecten la professió i l'exercici d'esta. No obstant això, l'enjudiciament i la sanció de les faltes comeses pels membres de la Junta de Govern del COAT València serà competència del Consell de Col·legis Oficials d'Aparelladors i Arquitectes Tècnics de la Comunitat Valenciana.  
  
La Junta de Govern podrà constituir, en el si d'esta, una comissió deontològica composta per membres de la Junta, amb la comesa específica de practicar la instrucció dels expedients.  
  
Article 85. Acords d'incoació i resolució dels expedients  
Els acords d'incoació i de resolució dels expedients haurà d'adoptar-los la Junta de Govern del Col·legi, amb assistència, com a mínim, de dos terços dels seus components, sense comptar els que hagen sigut recusats o s'hagen abstingut d'intervindre-hi o en els quals concórrega causa d'impossibilitat justificada, segons el parer de la Junta de Govern.  
  
Els acords s'hauran de prendre per majoria dels dos terços dels presents, sense que s'admeten vots particulars.  
  
Article 86. Inici de l'expedient  
No podran ser imposades sancions disciplinàries sense la tramitació prèvia d'expedients, excepte en els casos de faltes lleus.  
Les actuacions s'iniciaran per acord de la Junta de Govern sobre la pertinència o no d'incoació d'expedient, a instàncies de part o d'ofici, quan tinga coneixement o reba comunicació o denúncia sobre una presumpta infracció. Abans d'acordar-se la incoació d'expedient o, si és el cas, l'arxivament de les actuacions, la Junta de Govern podrà resoldre sobre la pràctica d'informació reservada.  
La incoació de l'expedient donarà lloc a la designació, per la Junta de Govern, d'entre els seus components, d'una persona encarregada de la instrucció i d'una altra encarregada de la secretaria. El cessament de la persona encarregada de la instrucció no podrà efectuar-se mentre no ultime els seus expedients en tràmit ni per cessament estatutari com a membre de la Junta de Govern, llevat que hi haja una causa justificada per a això segons el parer de la Junta de Govern.  
De l'acord d'incoació d'expedient, amb la designació de les persones encarregades de la instrucció i la secretaria, els fets que motiven este, la seua possible qualificació i les sancions que pogueren correspondre, sense perjuí del que resulte de la instrucció, es donarà compte a la persona col·legiada que corresponga.  
En cas de no efectuar al·legacions en el termini de deu dies hàbils sobre el contingut de l'acord d'iniciació, este podrà ser considerat proposta de resolució quan continga la qualificació dels fets, la sanció a imposar, un pronunciament precís sobre la responsabilitat imputada, i s'avise d'això a la persona expedientada. En tal cas, es donarà compte a la Junta de Govern perquè acorde la imposició de la sanció que corresponga.  
Excepcionalment, quan en el moment de dictar l'acord d'iniciació no existisquen elements suficients per a la qualificació inicial dels fets que motiven la incoació de l'expedient sancionador, la qualificació esmentada podrà realitzar-se en una fase posterior mitjançant l'elaboració d'un plec de càrrecs, que haurà de ser notificat a les persones interessades.  
  
Article 87. Classes de faltes  
Als efectes procedents, les faltes es classificaran de la manera següent:  
1. Faltes lleus:  
a) La inadvertència i la negligència excusables en el compliment de preceptes estatutaris o dels acords dels òrgans rectors del Col·legi.  
  
b) Les incorreccions d'escassa transcendència en la realització dels treballs professionals.  
c) Les faltes reiterades d'assistència o delegació d'estes a les reunions de la Junta de Govern, comissions i altres entitats corporatives.  
  
d) Les inconveniències i desconsideracions de menor importància entre companys i companyes.  
e) Els actes lleus d'indisciplina col·legial, així com aquells que públicament danyen el decor o el prestigi de la professió, i, en general, els altres casos d'incompliment dels deures professionals o col·legials ocasionats per un descuit excusable i circumstancial.  
2. Faltes greus:  
a) L'incompliment inexcusable del que es disposa en els preceptes estatutaris o en els acords dels òrgans rectors del Consell Autonòmic o del Col·legi de València, o emetre informes sobre actuacions d'un altre company/a sense haver-ho posat en el seu coneixement prèviament a través del Col·legi; o dur a terme qualsevol classe d'actuació que incidisca en la prestació de serveis que està executant un aparellador/a, arquitecte/a tècnic/a i enginyer/a de l'edificació.  
b) La falsedat de qualsevol dels documents que hagen de tramitar-se a través del Col·legi.  
c) La inacció en els treballs contractats i/o la percepció maliciosa d'honoraris professionals.  
d) L'encobriment de l'intrusisme professional per les persones col·legiades.  
e) La realització de treballs o contractació de serveis que requerisquen visat obligatori sense coneixement del Col·legi, mitjançant incúria, imprevisió o una altra circumstància greu que atempte contra el prestigi professional.  
f) L'exposició pública verbal o escrita d'assumptes inherents a la professió que originen un desprestigi o menyscapte d'esta o dels companys i companyes.  
g) Els actes reiterats d'indisciplina col·legial, inclosos els de la desconsideració cap als components de la Junta de Govern i altres òrgans col·legials.  
h) La reiteració de sancions lleus sense que haja transcorregut entre la comissió de les faltes més d'un any.  
i) L'impagament de les quotes ordinàries vençudes corresponents a quatre mesos (dos bimestres), les quotes complementàries per intervenció professional, despeses de visat, servicis col·legials, o quotes extraordinàries en la mateixa quantia que el degut per quotes ordinàries. En estos casos, el Col·legi haurà remés prèviament a la persona col·legiada un requeriment de pagament amb advertiment de suspensió i tramitat un expedient disciplinari.  
3. Faltes molt greus:  
a) Seran considerades faltes molt greus totes les acabades de qualificar de greus, sempre que hi concórreguen circumstàncies d'especial malícia i dol per les quals els seus efectes presenten una notable rellevància danyosa.  
b) Incórrer reiteradament en tres faltes qualificades de greus.  
c) Ser condemnat/ada per delicte dolós, considerat en concepte públic com a infamant o afrontós.  
d) Dur a terme accions que ataquen de manera transcendent la dignitat o l'ètica professional.  
e) Deixar impagades les quotes ordinàries vençudes corresponents a sis mesos (tres bimestres), les quotes complementàries per intervenció professional, despeses de visat, servicis col·legials o quotes extraordinàries en la mateixa quantia. En estos casos, el Col·legi haurà remés prèviament a la persona col·legiada un requeriment de pagament amb advertiment de suspensió i tramitat un expedient disciplinari.  
  
Article 88. Sancions  
Les sancions disciplinàries seran:  
1. Per faltes lleus:  
a) Prevenció per ofici.  
b) Reprensió privada davant la Comissió o Junta de Govern, amb anotació en l'acta i en l'expedient.  
2. Per faltes greus:  
a) Reprensió pública, efectuada en les publicacions habituals del Col·legi, amb comunicació al Consell Autonòmic i al Consell General.  
b) Inhabilitació per a l'exercici de càrrecs directius per un temps no inferior a tres mesos ni superior a quatre anys.  
c) Suspensió del registre i visat de nous encàrrecs professionals i la documentació que d'ells es derive per un temps no superior a tres mesos.  
d) Suspensió del registre i visat de nous encàrrecs professionals i la documentació que d'ells es derive per un termini superior a tres mesos i inferior a un any.  
e) Suspensió en l'exercici professional per un període de temps no superior a un any.  
3. Per faltes molt greus:  
a) Suspensió en l'exercici professional per un termini superior a un any i inferior a dos anys.  
b) Expulsió temporal del Col·legi per un termini superior a un any i inferior a cinc anys.  
c) Expulsió definitiva del Col·legi, sense perjuí de la possibilitat de readmissió en els termes previstos en l'article 15.1.  
En la imposició d'estes sancions, la Junta de Govern o, si és el cas, la Comissió Deontològica tindrà llibertat de criteri per a aplicar l'una o l'altra a la falta de què es tracte, però sempre dins del grup de transgressions a què done origen la sanció corresponent, havent de guardar proporció amb les infraccions comeses.  
  
Article 89. Prescripció  
El termini de prescripció de les infraccions serà de tres anys per a les molt greus, dos anys per a les greus i un any per a les lleus.  
La prescripció de la infracció s'interromprà mitjançant l'acord de la Junta de Govern d'incoació de procediment disciplinari, o pràctica d'informació reservada.  
Les sancions imposades per faltes molt greus prescriuen al cap de tres anys; les imposades per faltes greus, al cap de dos anys, i les imposades per faltes lleus, al cap d'un any.  
El termini de prescripció de les infraccions començarà a comptar des del dia en què s'hagen comés, i el de les sancions, a partir de l'endemà d'aquell en què adquirisca fermesa la resolució per la qual s'imposa la sanció.  
  
Article 90. Extinció de la responsabilitat disciplinària  
La responsabilitat disciplinària de les persones col·legiades s'extingix pel compliment de la sanció, per la seua defunció, per la prescripció de la falta i per la prescripció de la sanció.  
La baixa en el Col·legi no extingix la responsabilitat disciplinària contreta durant el període d'alta, encara que determinarà la impossibilitat d'executar la sanció que s'acorde. En tal cas, es conclourà el procediment disciplinari i la sanció quedarà en suspens perquè es complisca si la persona sancionada causa novament alta en qualsevol col·legi. A este efecte, es donarà coneixement tant al Consell Autonòmic com al Consell General.  
  
Article 91. Tramitació de l'expedient  
La persona encarregada de la instrucció ordenarà la pràctica de totes les proves i actuacions que conduïsquen a l'esclariment dels fets i a determinar les responsabilitats susceptibles de sanció, les quals hauran d'estar concloses en el termini màxim de quatre mesos, que podrà ser prorrogat per període igual a petició justificada de la persona encarregada de la instrucció.  
Si durant la tramitació de l'expedient arribara a coneixement de la persona encarregada de la instrucció que pels mateixos fets que van motivar la seua incoació se seguix un procediment judicial, podrà acordar motivadament la suspensió de la tramitació de l'expedient fins a la resolució judicial ferma, i quedarà suspés el termini de quatre mesos per a la seua conclusió, tornant-se a reprendre a partir que es conega la resolució judicial. Quedarà igualment interromput el termini de prescripció.  
  
Igualment, l'instructor podrà acordar d'ofici o a instàncies de part l'acumulació a un expedient disciplinari d'un altre/s expedient/s disciplinari/s, sempre que entre ells existisca estreta connexió o identitat, ja siga quant a les persones intervinents o als fets investigats.  
  
La persona encarregada de la instrucció comunicarà als interessats amb antelació suficient l'inici de les operacions necessàries per a la realització de les proves que hagueren sigut admeses. En la notificació es consignarà el lloc, data i hora en què es practicarà la prova, amb advertiment, si és el cas, que la persona interessada puga nomenar assessors/ores perquè l'assistisquen.  
A la vista de les actuacions practicades, si en l'acord d'inici de l'expedient disciplinari no es qualificaven els fets, es formularà un plec de càrrecs en el qual s'exposaran els fets imputats, i es notificarà a les persones interessades, a qui se'ls concedirà un termini de deu dies hàbils perquè puguen contestar-los.  
Contestat el plec de càrrecs o transcorregut el termini per a fer-ho, la persona encarregada de la instrucció formularà, en el termini de deu dies hàbils, proposta de resolució que es notificarà a les persones interessades, se'ls posarà de manifest el procediment instruït i proves practicades, i se'ls donarà audiència perquè en el termini de deu dies hàbils puguen formular al·legacions i presentar tots els documents i informacions que estimen pertinents.  
Si abans del venciment de tal termini els interessats manifesten la seua decisió de no efectuar al·legacions ni aportar nous documents o justificacions, es tindrà per realitzat tal tràmit d'audiència. Igualment, es podrà prescindir del tràmit d'audiència quan no figuren en el procediment, ni siguen tinguts en compte en la proposta de resolució altres fets, ni altres al·legacions i proves que les adduïdes per la persona expedientada, o de les quals esta ja tinguera coneixement.  
La proposta de resolució, amb les actuacions practicades i l'informe de la persona encarregada de la instrucció, s'elevarà a la Junta de Govern perquè adopte la resolució que siga procedent.  
Iniciat un procediment sancionador, si la persona expedientada reconeix la seua responsabilitat, es podrà resoldre el procediment, formulant directament la proposta de resolució i obviant els anteriors tràmits, amb la imposició de la sanció que siga procedent per part de la Junta de Govern.  
L'instructor resoldrà la finalització del procediment, amb arxivament de les actuacions, sense que siga necessària la formulació del plec de càrrecs o la proposta de resolució, quan en la instrucció procediment es pose de manifest que concorre alguna de les següents circumstàncies:  
  
a) La inexistència dels fets que pogueren constituir la infracció.  
  
b) Quan els fets no resulten acreditats.  
c) Quan els fets provats no constituïsquen infracció deontològica.  
  
d) Quan no existisca o no s'haja pogut identificar la persona o persones responsables o bé apareguen exemptes de responsabilitat.  
e) Quan es concloguera, en qualsevol moment, que ha prescrit la infracció.  
f) Quan es produïsca el pagament de les quantitats degudes en els expedients iniciats per impagament de quotes o despeses col·legials.  
g) Per manca sobrevinguda de l'objecte de l'expedient.  
h) Per extinció de la responsabilitat disciplinària.  
La decisió adoptada per la Junta de Govern serà complida en els seus propis termes per esta.  
  
Article 92. Recusació del responsable de la instrucció i del secretari/ària dels expedients disciplinaris  
No podran actuar en els expedients disciplinaris aquells membres de la Junta de Govern que tinguen amb la persona expedientada una relació de consanguinitat fins al quart grau o d'afinitat fins al segon, amistat íntima o enemistat manifesta, o interés professional notori en relació amb els fets que van donar lloc a la incoació de l'expedient; es considerarà falta molt greu la inobservança d'esta prescripció.  
  
L'expedientat/ada, una vegada se li haja notificat la incoació de l'expedient i la designació de la persona encarregada de la instrucció i l'encarregada de la secretaria, podrà, en el termini de cinc dies hàbils, recusar aquell membre de la Junta de Govern en qui concórreguen les circumstàncies abans assenyalades, que correspondrà resoldre a la Junta de Govern sobre la procedència o no de l'abstenció o la recusació.  
  
  
Article 93. Recursos  
Contra la decisió dictada en l'expedient disciplinari es podrà interposar un recurs potestatiu de reposició davant de la Junta de Govern o, bé, d'alçada davant del Consell de Col·legis Oficials d'Aparelladors i Arquitectes Tècnics de la Comunitat Valenciana, en el termini d'un mes a partir de la seua notificació, de conformitat amb el que disposa la legislació de procediment administratiu.  
Contra la resolució dictada en el corresponent recurs administratiu podrà interposar-se un recurs contenciós administratiu davant de la jurisdicció competent.  
  
  
CAPÍTOL XII  
Règim de distincions i premis  
  
Article 94. Reconeixements a la col·legiació  
1. S'establix un sistema de recompenses i premis per a les persones col·legiades que es distingisquen notòriament en el camp professional o en qualsevol altra activitat que dignifique la professió.  
Esta distinció podrà consistir en l'atorgament d'un diploma, medalla, placa o un altre objecte significatiu de reconeixement als mèrits extraordinaris de la persona interessada.  
Les propostes, degudament raonades, podran ser formulades per la Junta de Govern o per un nombre de persones col·legiades que siga, com a mínim, del 2 % del cens col·legial, i seran incloses en l'ordre del dia de l'assemblea a la qual haja de sotmetre's la proposta.  
2. Com a homenatge a l'antiguitat en l'exercici professional, s'atorgarà a les persones col·legiades que complisquen cinquanta i vint-i-cinc anys de col·legiació en el COAT València unes insígnies i uns diplomes commemoratius de les seues bodes d'or i de plata.  
  
  
CAPÍTOL XII  
Modificació dels estatuts  
  
Article 95. Procediment  
Una vegada aprovat per la Junta de Govern el projecte d'estatuts o qualsevol modificació d'estos, el seu text íntegre estarà a la disposició de totes les persones col·legiades en la secretaria del col·legi o, bé, es publicarà en la seua pàgina web durant un termini mínim de 15 dies naturals, a fi de fer la publicitat deguda del contingut de tal acord.  
Una vegada finalitzat este termini, les persones col·legiades disposaran d'un nou termini no inferior a 30 dies naturals perquè redacten per escrit i remeten a la Junta de Govern les esmenes que estimen oportunes.  
En l'assemblea general convocada a este efecte tan sols seran objecte de discussió i, si és el cas, votació les esmenes presentades per escrit.  
  
Per a l'aprovació o la modificació dels estatuts es requerirà el nombre de vots previst en l'article 35.